پرسیاری لە پێشتر\nلەبارەی كۆنگرەی داهاتووی یەكێتییەوە، دەبێ لەو ماخۆلانە تایبەتییانە بەدوور بین كە بە ئاگاوە بێ یان نا ئاگا، تەواوی پرسەكانی كۆنگرە لەوەدا كورت دەكاتەوە كە سەركردایەتیی داهاتووی ئەم حزبە، كێیە؟\nئەمە رەنگە زیاتر پرسیاری سەركردەكانی ئەم هێزە بێت!، راستتریش ئەوەیە كە دەبێ ئەوان، پێش هەرلایەك، لەسایەی ئەزموونی (9) ساڵی رابردووی یەكێتیدا، ئەو پرسە، دوا خەمیان بێت، نەك خەمی یەكەم و كۆتایی!. راستە مرۆڤ، لەهەر كایەیەكی چالاكیی مرۆییدا بێت، خەونی خۆی هەیە، مافی خۆشیەتی پێیان بگات، بەڵام ئەم راستییە، بۆ سەركردەكانی هەر حزبێك، رەوا بێت، ئەوا دەبێ بۆ نوخبەی دەسەڵاتداری یەكێتی، بابەتێكی لاوەكی بێت، چونكە حاڵ و پێگەی حزبەكە خۆی، لە هەموو پرسێكی دی، لەپێشترو ستراتیژی ترە.\nپێویستە سەركردایەتیی یەكێتی راستییەكی زۆر سادە هەیە لەبەرچاوی بگرن: ئەگەر سەرلەبەری ئەندامانی كۆنگرەی داهاتووی حزبەكە ببنە ئەندامی سەركردایەتی نەك تەنها ئەوان، ئەوا هیچ بەهایەكی نییە ئەگەر دۆخی حزبەكە خۆی نائاسایی و بگرە قەیرانبار بێت، ئەگەر توانای بەدەستهێنانەوەی متمانەكەی جارانی جەماوەریی نەبێت و لاسەنگیی هێز لە باشووری كوردستاندا هاوسەنگ نەكاتەوە.\nئەمڕۆ، قسەی دۆستانە بۆ بڕیاربەدەستانی ناو یەكێتی ئەوەیە كە پێیان بوترێت: ئەگەر بۆ ئێوە گۆڕانكاریی لە سەركردایەتیی حزبەكەدا یان تەنانەت مانەوەتان سەرلەنوێ، لە سەنتەری بڕیارداندا، بابەتێكی گەوهەری بێت، ئەوا گەوهەریتر بۆ یەكێتی، ئەوەیە كە گۆڕانكارییەكی رێژەیی باش لە تەواوی حزبەكەدا رووبدات. بەم گۆڕانكارییە خوازراوە سەرەتایەكی نوێ دەست پێبكرێتەوە و بەهایەك بۆ كۆمەڵگە و سیاسەت و حزبایەتییش هەبێت. ئەگەر ئەمە نەكرێت، ئەوا گۆڕانكاریی شكڵی لە بكەری كۆمەڵایەتیدا، یان هێشتنەوەی بكەرانی ئێستا بێ گۆڕانكاریی، هیچ لە هەلومەرجی حزبەكە، ناگۆڕێت.\nلە زۆر شوێنی تریشدا بەو سەركردە و كادیرانەی یەكێتیمان وتووە كە لەڕووی مەبدەئییەوە، نابێ گرێی كۆنگرە، تەنها بە گۆڕینی دەموچاوەكانەوە ببەسترێتەوە، یان ئەم فۆرمەی گۆڕین بەر مەبنای رق و تۆڵە و دەستەگەریی بێت، چونكە بانگەشە بۆ ئەم ئاستەی گۆڕین، لە بنەڕەتدا، پەیوەستە بەوەی كە دۆخی حزبەكە ئاسایی نییە، نەك مەرامێك بێت بۆ یەكتر شكاندن و تۆڵەكردنەوە و بۆنەیەك بۆ پەخشكردنی رقی تایبەتی و شەخسی بەرامبەر بەهیچ سەركردەیەكی یەكێتی.\nئەگەر كادرانی حزبەكە و ئەندامانی كۆنگرەی داهاتوو بتوانن لەسەر بنەمایەكی فیكری و بابەتی، دوور لە گیانی دەستەگەریی و وەلائی شەخسی، بە زمانی گوڵ و سیاسەتی چەپكە گوڵ، هەڵوێست وەربگرن، ئەوا دەتوانن بەبێ ئەوەی دڵی هیچ هەڤاڵێكی سەركردایەتیی خۆیان بڕەنجێنن، گۆڕانكاری بكەن، بگرە خودی بەشێك لەو سەركردایەتییە خۆی هان بدەن كە شوێن بۆ وزە و توانای نوێ چۆڵ بكەن، ئەم كارەش بە رابردوو و كەلەپوری یەكێتی نامۆ نییە و نەبووە. هەر لە كۆنگرەی سێدا بوو كە ژمارەیەك سەركردە خۆیان نەپاڵاوتەوە. تا بە رۆژگاری ئەمڕۆش دەگات، ئەو سەركردانە قەدر گرانترین كاراكتەرانی مێژووی ئەم حزبەن و سەروەرییەكی گەورەیان بۆ خۆیان تۆماركردووە و نموونەیەكی جوانیشن بۆ چاولێكەری.\nپاشان، لە رووی فەلسەفیشەوە، بكەری كۆمەڵایەتی كە لێرەدا، بە پلەی یەكەم، دەكاتە سەركردایەتیی حزبەكە بەو ئیعتیبارەی بڕیارەكانی حزبی لەلایە، لەهەموو دۆخێكی یەكێتی بەرپرسیار نییە. بكەر، لەهەر بوارێكدا بێت، سۆپەرمان نییە. لەرووی بونیادی structure دەروونییەوە، تۆپەڵێكە لە هەست و نەست، لەرووی فیزیكیشەوە، زۆرجار دەكەوێتە ژێر كاریگەریی هەلومەرجە سیاسی و ئابووریی و كۆمەڵایەتییەكان و بگرە توانای مەعریفی و باری سایكۆلۆژیی خۆیشییەوە، واتە مەرج نییە هۆشیارانە هەموو بڕیارێكی دابێت و نەكەوتبێتە ژێر كۆمەڵێك كارتێكەری مێژوویی دیاریكراوەوە، بەڵكو مومكینە زۆرجار هەڵەی هەندێ لە بڕیارو هەڵوێستەكانی لەكاتی ترو مێژووی دواتردا، بۆ ساغ ببێتەوە.\nبە مانایەكی تر، بانگەواز بۆ گۆڕانكاریی لە یەكێتیدا، لە یەك كاتدا، نابێ هەم لە گۆڕینی بكەردا كورت بكرێتەوە، هەم بشبەسترێتەوە بە گریمانەی «خراپەی رەها»ی بكەرەوە. ئەم پرسە، پێویستیی بە دیدێكی زانستی و فراوانتر هەیە. پێش هەر شتێك سەركردایەتیی یەكێتی دەبێ خۆی بەوە رازی بێت كە چەمكی گۆڕانكاریی لە بكەردا، تەنها گریمانەیەكە بۆ گۆڕانكاریی فراوانتر كە دەبێ لە سەرلەبەری حزبەكەدا بكرێت، ئەگەرنا، ئەوا خودی سەركردایەتیی ئێستا خۆی، لەڕێی ئەنجامدانی گۆڕانكاریی گەورەوە لە هەلومەرجی حزبدا، دەیتوانی بیرۆكە و بانگەواز بۆ گۆڕینی بكەر، لە خەیاڵدانی هەموو ئەندامێكی كۆنگرەدا دەربهێنێت و دوا شتێكیش بێت كە بیری لێ بكرێتەوە!. گرنگیشە بزانن، كە لەرووی مەبدەئییەوە، گۆڕینی بكەر، هیچ نییە جگە لە میكانیزمێك بۆ ئەگەری گۆڕینی حزب، نەك حەتمییەتی روودانی گۆڕانكاریی لەداهاتوودا. بە كورتی و كرمانجی، حزبایەتی، ئەزموونە، لانیكەم، لە نەوەیەكەوە بۆ یەكێكی تر، بە زمانی IT، پێویستیی بە ئەبدەیت-ە Update. كە ئەزموونێكیش كورت دەهێنێت، ئەوا ئیتر دەبێ باشتر بەوە قایل ببین كە ئەزموونی تر تاقی بكرێتەوە.\nبیرۆكەی گۆڕانكاریی لە بكەردا، تەنانەت ئەگەر پێویستییەكی سەرەكیی ژیانی پارتە چەپ و دیموكراتەكانی دنیاش بێت، ئەگەر بەشێك بێت لە پرەنسیپی دەستاودەستكردنی دەسەڵاتیش، ئەوا بۆ یەكێتی بۆ هێنانە پێشەوەی تاقیكردنەوەی نوێیشە. پاشان ئەمڕۆ، هەڵە بێت یان راست، لە روانگەی رای گشتیی خەڵكی كوردستانەوە، پێوەرێك بۆ ئەنجامدانی گۆڕانكاریی لە یەكێتیدا، بۆتە ئەوەی تاچەند توانای نوێكردنەوەی سەركردایەتییەكەی هەیە.\nكۆمەڵگەو دروشمەكانی حزب\nراستە خەڵك، لە كۆتاییدا، ئەدای حزبەكان و بەخشش و دەسكەوتیان بۆ وڵات، دەكاتە پێوەر بۆ هەڵسەنگاندنی هەر زەید و عوبەید-ێكیش كە لەناو ئەم حزبانەدا هەبن!، بەڵام هاوكات بڕی پابەندبوونی هەر حزبێكیش بە بانگەواز و دروشمەكانی و، بە پەیڕەو و پرۆگرامەكانییەوە كە هەندێكیان بریتین لە «نوێبوونەوە» و»چاكسازی» و»دەستاودەستكردنی دەسەڵات» و.. هتد، ناڕاستەوخۆ دەیخەنە ناو هاوكێشەی ئەندازەی بەرجەستەبوونی تەواوی ئەو بانگەوازو دروشمانە لە ژیانی خودی حزبەكە خۆیشیدا، بەتایبەتی كە یەكێتی حزبێكی فەرمانڕەوایە، ئەمڕۆ زۆرێك لە سەركردەكانی تەنها سەركردەی حزب نین، تەنها دەمڕاست و كاربەدەستی ناو ئۆرگانەكانی هێزێكی دیاریكراو نین، بەڵكو لەرێی بەشداریشەوە لە پرۆسێسی سیاسیی وڵات، دەبنە كاراكتەری دەسەڵاتداری ناو وڵاتەكە و راستەوخۆ لەگەڵ كۆمەڵگەدا بەرخورد دەكەن، بەمەش باشەیان بە خێری گشت تەواو دەبێت و خراپەشیان بە زیانی گشتی، واتە دواجار رایەڵی راستەوخۆیان لەگەڵ دانیشتوواندا بۆ دروست دەبێت و پەیوەندییەكیی ئۆرگانی بە كاروباری گشتییانەوە دەبەستێتەوە و دەكەونە ژێر فۆكەس و چاودێریی هاووڵاتیان و ماسمیدیاو ركابەرانیانەوە.\nهەر لێرەشەوەیە كە جەماوەر لەخۆی دەپرسێ: ئەگەر حزبێك لەناو خۆیدا گۆڕانكاریی پێ نەكرێت، چۆن دەتوانێت لە كۆمەڵگەدا بەدیی بهێنێت؟ ئەگەر خۆی نوێ نەكاتەوە، بە چی دەتوانێت نوێبوونەوە لە وڵاتدا بكات، ئەگەر لەناو خۆیدا دیموكرات نەبێت، بەچی متمانە بە دیموكراسیبوونی بهێنین لەناو كۆمەڵدا؟ ئەگەر خۆی دەسەڵات و پێگەكانی حزب بۆ چەند كەس و گروپێكی حزبەكە پاوان بكات، چۆن شەڕی پاوانكردنی دەسەڵاتەكانی ناو هەرێم و عیراقی پێ دەكرێت؟ ئەگەر خۆی بە ناشەرعیی تەمەنی حزبەكە و بڕیاربەدەستەكانی درێژ بكاتەوە، بەچی باوەڕ بەوە بكرێت كە شەڕی شەرعییەتی دەزگاكان لە كۆمەڵگەدا، دەكات؟ ئەگەر دان بەوەدا بنێت كە لە قەیرانەكانی كۆمەڵگە و وڵات بەرپرسە، چۆن دڵنیا دەبێتەوە كە لەدۆخێكی حزبیی تەندروستدایەو پێویستیی بە هیچ بەخۆداچوونەوە و چاكسازییەك نییە؟\nرەچاوكردنی ئەگەرو مەرج\nبە مانایەكی سادەتر، ئەگەر كادرانی حزبەكە راستەوخۆ داوای گۆڕانكاریی و نوێبوونەوە لە یەكێتی بكەن، ئەوا كۆمەڵگە لە دەرگای ئەندازەی جێبەجێكردنی ئەو دروشمانە لەناو وڵاتدا، دێتە ناوەوە!. بۆیە ئەگەر یەكێتیی نیشتمانیی كوردستان و سەركردایەتییەكەی رەچاوی تەواوی ئەم بەڵگەنەویستانە نەكەن، ئەگەر بیانەوێت كۆنگرە تەنها هەروەك وێستگەیەكی تێپەڕ، بەرێ بخەن و نەچنە ژێر باری بەرپرسیارێتییەكی گەورەوە، ئەگەر پێكەوە و هاوشان و لەخۆبردووانە، دوور لەیەكتر سڕینەوە و رق و كین مامەڵە نەكەن، ئەگەر بەشێوەیەكی بابەتی و زانستی و سەردەمییانە و بە چاولێكەریی لە نەریتی حزبایەتی پارتە سۆشیال دیموكراتەكانی ئەوروپا و جیهان، لەم وێستگە گشتییە حزبییەی خۆیان نەڕوانن، ئەگەر لەدوای كۆنگرەی داهاتوویانەوە بە ستراتیژو سیاسەت و هاوكات وزەیەكی نوێوە نەیەنەوە ناو گۆڕەپانی سیاسیی باشووری كوردستان و عیراق و ناوچەكەوە، ئەوا بێگومان باشتر وایە ئەو كۆنگرەیە هەر نەبەستن!، بەڵكو تەنها میكانیزمێك بۆ شەرعییەتی درێژەكێشان بدۆزنەوە و بەرپرسیارێتی ریسككردن بە پاشەڕۆژی حزبەكەش لەئەستۆ بگرن.


١٦ ئۆکتۆبەر ئەڵقەیەک لە نۆکەر پیشەیی! … – hkkurdistan\nHome 6 ئەرشیفی بابەتەکان 6 ١٦ ئۆکتۆبەر ئەڵقەیەک لە نۆکەر پیشەیی! …\n١٦ ئۆکتۆبەر ئەڵقەیەک لە نۆکەر پیشەیی! …\nلە ١٦ ئۆکتۆبەری ٢٠١٧، باڵێکی ناو یەکێتی نیشتیمانی کوردستان، باڵی میراتگری تاڵەبانی، دەستیان خستە ناو دەستی سوپاو حەشدی شەعبی و قاسم سلێمانی، بۆ هێرشی چەکداری بۆسەر شاری کەرکوک و ناوچە کێشە لەسەرەکان.\nلەم کردەوە نۆکەرپیشەیەدا، ژمارەیەکی زۆر لەخەڵکی ئەو ناوچانە ئاوارەبوون، ژمارەیەکی زۆر لە خەلکی بێتاوان کوژران و برینداربوون و خەڵکیكی زۆر ماڵ وێران کران و بەدەیان پێشمەرگە ژێر دەبابە خران و کوژران،سەرئەنجامیش شاری کەرکوک و ناوچە کێشە لەسەرەکان لەدەست حزبەکانی بزوتنەوەی کوردایەتی دەرهێنراو کەوتەوە دەستی دەسەڵاتی ڕەشی ناوەند.\nهاوسەنگی هێز لەنیوان بزوتنەوەی کوردایەتی لەگەڵ بزوتنەوەی ئیسلامی قەومی عێراق بە سودی دەسەڵاتی بەغدا ئاڵوگۆری بەسەردا هات و بڕگەیەکی نوێ لە ململانێی نێوان بەغداو هەولێر دەستی پێکرد.\nیەکگرتنەوەی بەرژەوەندی دەسەڵاتی عروبەی قەومی و ئیسلامی شیعی، لەگەڵ باڵی میراتگری مەرحوم تاڵەبانی، لەدرێژەی وەستانەوە بەدژی پرسی ڕیفراندۆمی خەڵکی کوردستاندا بوو. پرسی ریفراندۆمی خەڵکی کوردستان کە پارتی نەک هەرخۆی پێوە گرێدابوو، بەڵکو ببووە ئاڵاهەڵگری، یەکێتی نیشتیمانی کردبووە حزبێکی گوێ رادێر، زەلیل و بێ پرۆژە، بەتایبەتیش دوای کۆتاییهاتنی جەنگی سەرەکی و سەربازی لەدژی داعش. باڵی تاڵەبانی کە لەدوای تاڵەبانییەوە خۆیان بەمیراتگر و خاوەنی یەکێتی نیشتیمانی دەزانی، ویستیان لە رێگای خۆبەستنەوە بە بەغدا و درێژەدان بە دژایەتی ریفراندۆمەوە، لەلایەکەوە گورز لە باڵە نەیارەکانی ناو تەلاری رێکخراوەیی یەکێتی نیشتیمانی بدەن و لەلایەکی تریشەوە تۆڵەی کردەوەی نۆکەر پیشەیی ٣١ ئاب لەپارتی بکەنەوە.\nهاوکات لەگەڵ ئەوانەدا وەستانەوە بەرووی ڕیفراندۆمدا، هەوڵی باڵی خۆ بەخاوەن زانینی یەکێتی بوو، بۆ خۆجووتکردن لەگەڵ سیاسەت و پلانی وڵاتانی کۆنەپەرستی ناوچەکە لەوانە عیراق، ئیران، تورکیا بەدژی ڕیفراندۆم و ئیرادەی سیاسی خەڵکی کوردستاندا.١٦ ئۆکتۆبەر… زۆر شتی گۆڕی ئاکامی ڕیفراندۆم نەبێت. دژایەتی کردنی ئەنجامدانی ڕیفراندۆم نەیتوانی پرسی راپرسی رابگڕیت و نەیشی توانی خەڵکی کوردستان لەبەشداری فراوان لە ڕیفراندۆمدا، پاشگەز یان سارد بکاتەوە. ڕیفراندۆم ئاکامیكی سەرکەوتوانەی بەدەست هێناو لەپێش هەموو شتیکیشەوە ئەو ڕاستیەی جێگیر کردەوە، کە خەڵکی کوردستان خوازیاری سەربەخۆیی و دەوڵەتی سەربەخۆیی خۆیەتی و ئەم ویستەشی بە کردەوە لە بەشداری لە ڕیفراندۆمدا بەرجەستە کرد.\nلەو نێوەشدا پارتی کە بۆ مەبەستی تر ببووە ئاڵاهەڵگری ڕیفراندۆم و خۆی بەستەوە بە پرسێکی هەستیاری سیاسی و حقوقی میژووی و ئاڵۆزی کیشەی خەڵکی کوردستانەوە ، سەرمایەیەکی گەورەی سیاسی بۆخۆی پاشەکەوت کرد و پارسەنگی هێزی لە گۆرەپانی سیاسی کوردستاندا، بەسودی خۆی ئاڵوگۆڕ بەسەردا هێناو پاشەکشەی بە پێگەو جێگاو ڕیگای هەموو حزبەسیاسیەکانی تری ناو خانەوادەی بۆرژوازی کورد کرد.\nئەم ئاڵوگۆرە لە پێگەی پارتی بە زیانی یەکێتی و هەموو حزب و لایەنەکانی تر، باڵی خۆبەخاوەن زانینی یەکێتی و توندڕەوی ناو یەکێتی لەخەوێکی قوڵ و شکستێکی گەورە بێدار کردەوە، بۆ قەرەبووکردنەوەی ئەو شکستە ئەم باڵە ویستی بەخۆ بەستنەوە بە دەسەڵاتی بەغداو نیشاندانەوەی عادەت وپیشەی هەمیشەیی بۆ ئیران و تورکیا، بەشداری لە هێرش بۆسەر ناوچە کیشەلەسەرەکانی کوردستاندا، هەم پارتی توشی شکست بکات و هەم ئاڵای وەستانەوە بەدژی پارتی و سیاسەتەکانی و داڕشتنی نەخشەی ململانێی ئایندە لەگەڵ پارتیدا، بەدەستەوە بگرێت، بەڵام ئەمە بەنرخی ڕووبەڕووبوونەوە لەگەڵ ڕیفراندۆم و ئیرادەی سیاسی خەڵکی کورستاندا بووە هۆی ئەوە باجەکەش هەر ئەو باڵە نۆکەر پیشەییە بیدات.\nناوچە کێشە لەسەرەکان و کەرکوک کە ناوچەو پیگەی جەماوەری یەکێتی” قودسی کوردستان”ی تاڵەبانی مەرحوم بوو!!” نەک بۆ کاتێکی کورت کە سەرانی پیشلەشکری یەکێتی کاتی هێرشەکە ڕایانگەیاند، بەڵکو بە تەواوەتی لە دەست یەکێتی دەرهێناو بواری وینەگرتنی سێلفیش بۆ ئاراس تاڵەبانیەکانی بنەماڵەی تاڵەبانی لەو ناوچانە نەما.\n١٦ ئۆکتۆبەر، نەبوو بەخێرو بەرەکەت بۆ باڵی نۆکەر پیشەیی یەکێتی و ئاکامی ریفراندۆمیشی پێ زیندەبەچاڵ نەکرا. پارتیش وەکو هێزێکی سەرەکی لەگەڵ ئەوەدا پێگەو قەڵەمرەویەکەی گورزێکی کاتی بەرکەوت و بەشێک دەسەڵاتەکانی لە پرسی حکومەتداریدا لێسەندرایەوە، بەڵام لەسەر سەرمایەی سیاسی کە بەخۆبەستنەوە بە ریفراندۆم و پرسی نەتەوەیی خەڵکی کوردستان بەدەستی هێنابوو، لەچاو یەکیتی و باڵی خۆشخزمەتچی یەکێتیدا، توانی باڵانس و پێگەی سیاسی خۆی لە کوردستاندا بەدەست بهێنیتەوە و دووبارە بڕیاردان لەسەر پرسە سیاسیە چارەنووسازەکان، چ لە ئاستی عیراق و کوردستان و ناوچەکەدا، بەدەستەوە بگرێت و لەسەر ئاستی کایەی دیموکراسی بۆرژوایی و هەڵبژاردن!! …تاد… براوە بێت.\nئێستا کە سێ ساڵ بەسەر پرسی ڕیفراندۆم و کردەوەی نۆکەرپیشەیی باڵی میراتگری تاڵەبانی تێپەڕ دەبێت… یەکێتی لەهەموو بارێکەوە چۆتە دواوە. پارتیش لە هێرشی بەردەوامی سیاسی و جێ قایمکردنی زۆتری خۆیدایەو ەنگاوەکانیشی بۆ بە‌هێزکردنی پێگەی خۆی لە زۆنی سەوزو نیلیدا دەستپێکردووە. پارتی بەو جێگاو رێگا تازەیەوە کە بەدەستی هێنا، نەک دەستی حزبە سیاسیەکانی تری لە ئاستی هەرێم و ژێر سایەی خۆیدا کورت کردۆتەوە یان کردوونی بە پاشکۆی سیاسەتەکانی خۆی، بەڵکو ئێستا ڕێگری لە سیاسەت و پرۆژەو نەخشەکانی یەکێتی لە زۆنی سەوزو پێگەی جەماوەری یەکێتیشدا دەکات. وە هەموو جومگە گرنگ و بڕیاردەرە گرنگە سیاسی و چارەنووس سازەکانی لەدەست خۆیدا مۆڵ کردووە.\nهەموو ئەم واقعیەتانە، شکستی یەکیتی بەگشتی و باڵی بنەماڵەی تاڵەبانی بەتایبەتی بەیان دەکات، لەوەش واوەتر مایە پووچ بوونی نەخشەی نۆکەر پیشەیەکەی یەکێتی بۆ عێراق و ئیران نیشاندا. ئەگەر پارتی لەنۆکەر پیشەیی خۆی لە ٣١ ئابدا، توانی باڵانسی هێزو قەڵەمرەوی سیاسی خۆی لەبەرامبەر یەکێتیدا دابسەپینیت و بیکاتە ئەمری واقعی کوردستان و یەکێتی و هێزەکانی تریش ناچار بکات ئەو تاڵاوە بچیژن، ئەوا یەکێتی بەهۆی ١٦ئۆکتۆبەرەوە، بووە قوربانییە سەرەکیەکە و دۆڕا لە گەمە و پیشبرکێی و کرێگرتەییدا.\nخەڵكی کوردستان، دوای سێ ساڵ بەسەر کردەوەی عادەت پیشەیی یەکێتی” باڵی بنەماڵەی تاڵەبانی” بۆ سوپای عێراق و قاسم سلێمانی و ئیران و بەهێزبوونی پێگەی پارتی، ئێستا دوو راستی ئەزموونکراویان لەبەردەستە کە دەشێ ببێتە سەرمایەی سیاسی بۆ داهاتوویان. یەکەمیان: چ پارتی و چ یەکێتی بۆ راگرتنی باڵانسی نێوانیان و جەنگی باڵادەستی لە کوردستاندا، سڵ لە هیچ کرێگرتەیی و نۆکەرایەتیەک ناکەنەوە، دەیان جاری تریش ئامادەن، ئەو رێگا شەرماوەرە گرنە بەر. دووەم: گەرانەوەی پارتی بۆ بەغداو پشتکردنە ئاکامی ریفراندۆم، دیسان ئەوەی نیشاندا کە پارتی ریفراندۆمی بۆ سەربەخۆیی و وڵاتێکی سەربەخۆ بەدەستەوە نەگرت، بەڵکو بۆ ئەوەی بوو لەلایەکەوە کێشەی کورد بە ریفراندۆمەوە بکاتە کارتی سات و سەودای داهاتوو لەگەڵ بەغداو وڵاتانی ناوچەکەو لەلایەکی تریشەوە شکاندنی زۆرتری یەکێتی و پاشەکشەپێکردنی و تەسلیم کردنی هێزەکانی تری بۆرژوازی کوردیش بە دەسەڵات و حکومدارییە کۆنەپەرست و سەرکوتگەریەکەی.\nئەمڕۆ خەڵکی کوردستان ڕووبەڕووە لەگەڵ دەسەڵاتێکی پارێزەری سەرمایە، کەزوربەی لایەنە سیاسیە بۆرژوازییەکانی لەناو کابینەی نۆهەمدا کۆکردۆتەوە، و درۆی ئۆپۆزیسیۆنیشی خستۆتە روو کە پێشتر بانگەشەی شەفافیەت، و چاکسازی و گۆرانکاریان دەکرد. ئێستا هەموو ئەو هێزانە، لەگەڵ پارتی خاوەنی لە ٣١ ئاب و ١٦ ئۆکتۆبەردا، دەستیان لەناودەستی یەکترەو بەخۆبەستنەوەشیان بە وڵاتانی کۆنەپەرستی ناوچەکە و چاو بڕینە بەغدا، پەیامی دریژەدان بە ٣١ ئابەکان و ١٦ ئۆکتۆبەرەکان، رادەگەیەنن.\nناوەڕاستی ئۆکتۆبەری ٢٠٢٠


ئەم نەخۆشییە نیشانەکانی لە کەسێکەوە بۆ کەسێکی تر جیاوازە و لەسەرەتادا نیشانەکانی کەمن و پاشان وردە وردە زیاد دەکەن، لەیەک لای لەش زیاد دەکەن و دواتر دەداتە ھەردوو لای لەش، بەڵام نیشانەکانی لای یەکەمی دەستی پێکردووە خراپترە لەلایەکی تر.\nلەرزینی لەش، لە دەستەوە دەست پێدەکات یاخوود لە پەنجەکانەوە لەکاتی ڕێست و جوڵە ئەم لەرزینە زیاد دەکات.\nخاوبوونەوەی جوڵە، لەگەڵ کاتدا پارکینسۆن جوڵەی لەش کەم یاخوود خاو دەکاتەوە وادەکات کارە ئاسانەکانی ڕۆژانە گران ببێت یاخوود کاری زیاتری بوێت بۆ ئەنجامدانیان ڕەنگە ڕۆیشتن و ھەنگاوەکان سەبر ببنەوە و ھەڵسانەوە لەسەر کورسی قوڕس ببێت.\nڕەق بوونی ماسولکەکان، لە ھییەموو ماسولکەکانی لەش ئەگەری ڕودانیان ھەیە کە بێتە ھۆی ئازار و ماوەی جوڵانی لەش کەم ببێتەوە.\nگۆڕانی شێوەی وەستان و تێکچوونی باری لەش.\nلە دەستدانی جوڵە ئۆتۆماتیکییەکانی لەش وەک نوقاندنی چاو و پێکەنین و جوڵەی دەست لەکاتی ڕۆیشتندا.\nگۆڕانی قسەکردن لەسەر خۆ و خاو دەبێتەوە یاخوود گران دەبێت.\nگۆڕان لە نوسین لەوانە نوسین گرانتربێت و خەتی نوسین بچووک بێتەوە.\nدەست نیشانکردنی پارکینسۆن، ھیچ تێستێکی دیاریکراو نییە بۆ دەست نیشانکردنی ئەم نەخۆشییە پزیشکی پسپۆڕی دەماری لەش دەتوانێت ئەم نەخۆشییە دەستنیشان بکات لە زانینی مێژووی دەستپێکردنی نیشانەکان ھەندێک تێست یارمەتیدەرە بۆ دیاریکردنی وەک .(SPECT) تێستی خوێن ھەروەھا MRI و سۆناری مێشک وPET SCAN\nھۆکارەکانی مەترسی نەخۆشی پارکینسۆندەستکاری\nڕێگریکردن و کۆنتڕۆڵکردنی پارکینسۆندەستکاری\n^ "Parkinson's disease - Symptoms and causes". Mayo Clinic (بە زمانی ئینگلیزی). لە ڕێکەوتی 2020-12-16 ھێنراوە. بەدواداچوون بۆ ڕێکەوت بکە لە: |access-date= (یارمەتی)\nوەرگیراو لە «https://ckb.wikipedia.org/w/index.php?title=پارکینسۆن&oldid=737753»\nدواجار لە ٢٠:١٤ی ١٦ی کانوونی یەکەمی ٢٠٢٠ دەستکاری کراوە\nئەم پەڕەیە دواجار لە ٢٠:١٤ی ١٦ی کانوونی یەکەمی ٢٠٢٠ نوێ کراوەتەوە.


ھێرشەکانی ١١ی سێپتەمبەر - ویکیپیدیا، ئینسایکڵۆپیدیای ئازاد\nArlington County، Manhattan، Shanksville, Pennsylvania\nDistrict of Columbia Police Coordination Amendment Act of 2001، United States Department of Homeland Security، Afghanistan War، Patriot Act، Airport security repercussions due to the September 11 attacks\nWorld Trade Center، پنتاگۆن\nپۆتانەکان: 40°42′46.8″N 74°0′48.6″W / 40.713000°N 74.013500°W / 40.713000; -74.013500\nوێنەیەکی دوو تاوەرە بازرگانییەکە لە نیویۆرک دوای ئەوەی فڕۆکە خۆی ئەکێشێت بە تاوەری یەکەمدا\n٤ ڕووداوەکانی ١١ی سێپتەمبەر و جیھان\nبە پێی گێڕانەوە فەڕمی حکومەتی ئەمریکا، ڕۆژی سێشەممە ١١ی ئەیلوولی ٢٠٠١، نۆزدە کەس کە پەیوەندییان بە ڕێکخراوی ئەلقاعیدەوە ھەیە، ھەستان بە جێبەجێکردنی ھێرشەکان بە فڕۆکەی مەدنی ڕفێنراو، و جێبەجێکەرانی پلانەکە دابەش بوون بۆ چوار بەش ھەر یەکێک لەو کۆمەڵانە کەسێکی تێدابوو کە وانەی وەرگرتووە لە پەیمانگای فرینی ھەوایی ئەمریکییدا، و ھێرشەکە کراوە لە ڕێگەی فڕاندنی فڕۆکەی مەدنی بازرگانییەوە و پاشان ئاڕاستە کراون بە ئامانجی دیاریکراو، و یەکەم ھێرشیان دەورووبەری ٨:٤٦ی بەیانی بە کاتی نیویۆرک ئەنجامدرا، کە یەکێک لە فڕۆکەکان خۆی کێشا بە تاوەری باکووری ناوەندی بازرگانی جیھانی، چەند خولەکێک دواتر، و لە دەورووبەری ٩:٠٣، فڕۆکەی دووەم خۆی کێشا بە تاوەری باشووری، و دوای زیاتر لە نیوسەعات، فڕۆکەی سێیەم خۆی کێشا بە بینای پنتاگۆندا، و فڕۆکەی چوارەم پێش ئەوەی بکاتە ئامانجەکەی شکا.\nگۆڕانکارییەکی گەورە ڕوویدا لە سیاسەتی ئەمریکادا لە دوای ئەم ھێرشانە، کە شەری ڕاگەیاند لە دژی تیرۆر، و ئەم گۆڕانە بوو بە ھۆی شەڕ لەسەر ئەفغانستان و ڕووخانی حوکمی بزوتنەوەی تاڵیبان و شەڕ لەسەر عێراق و ڕوخانی ڕژێمی حوکمی عێراق بە ھەمان شێوە.\nدوای کەمتر لە ٢٤ سەعات بەسەر ھێرشەکاندا، ھاوپەیمانی ناتۆ ڕایگەیاند کە ھێرش کردنە سەر ھەر یەکێک لە وڵاتەکانی ئەندامی ناتۆ وەک ئەوەیە ھێرش کرابێتە سەر ھەر ١٩ وڵاتەکە، بەمەش وڵاتە یەکگرتووەکان پاڵپشتییەکی گەورەی وڵاتەکانی بە دەستھێنا و دوو پارتە سەرکیییەکەی ئەمریکا لە کۆنگرێس و مەجلیسی پیراندا ناکۆکییەکانی خۆیان لە بیر کرد، و لە وڵاتە عەرەبی و ئیسلامییەکاندا جیاوازییەکی فراوان بوو لە نێوان ڕای حکومەتە فەڕمییەکان و خەڵکدا کە ئەو لێدانایەن بە دەستێوەردانی ئەمریکا ئەبینی لە کارووباری جیھاندا.\nچەند سەعاتێک دوای ھێرشەکە، وڵاتە یەکگرتووەکان پەنجەی تۆمەتی خستە سەر ڕێکخراوی ئەلقاعیدە و سەرکردەکەی ئوسامە بن لادن، وھێزە ئەمریکییەکان بانگەشەی ئەوەیان ئەکرد کە شریتێکی ڤیدیۆییان دەستکەوتوو لە ماڵێکی وێرانکراوودا لە جەلال ئاباد لە تشرینی دووەمی ٢٠٠١دا ئوسامە بن لادن قسە بۆ خالید کوری عەودە ئەکات لەسەر جێبەجێکردنی ھیرشەکە، بەڵام ئەم شرێتە قبوڵکرا بە شک و گومانێکی زۆرەوە لەسەر ڕاستییەکەی. بەڵام بن لادن لە ساڵی ٢٠٠٤ و لە پێش ھەڵبژاردنەکانی ئەمریکادا لە ٢٩ی تشرینی یەکەمی ٢٠٠٤دا دەرکەوت لە تۆمارێکی وێنەییدا و بەرپرسیاری ڕیکخراوی قاعیدەی لە ھێرشەکان ڕاگەیاند ، و بە پێی نووسینگەی لێکۆڵینەوە فیدرالییەکان، محەمەد عەتتا سەید کەسی بەرپرس بوو لە لە ئاڕاستەکردنی فڕۆکەی یەکەم و ھەر ئەو بە پلاندانەری سەرەکی ڕووداوەکانی تریش دانرا کە دواتر بە ١١ی سێپتەمبەر ناسرا.\nپێکھاتنی بورجەکانی ناوەندی بازرگانی جیھانی لە ڕووی بیناوە لە پێکھاتنی بینا نویکانی ئێستا بوو، و لەسەر شێوەیان دروستکرابوویەوە لە زۆر شوێنی جیاواز لە جیھاندا، و بەرزی تاوەرەکان ئەگەیشتنە ٤١٥ و ٤١٧ مەتر، و بەرزترین بینا بوون لە کاتی دروستکردنیاندا لە ساڵی ١٩٧٠، و ئەندازەی تاوەرەکان ھۆکاربوو بۆ ئەوەی کە بورجەکان بۆ ماوەی سەعاتێک خۆیان بگرن لە دوای پێکدادانەکە و ئەمەش بوو بە ھۆی ڕزگارکردنی ھەزاران کەس لە ڕووداوەکەدا.\nھەندێک ئاماژە بەوە دەدەن، کە ئەو دوو فڕۆکەیەی ھێرشیان کردە سەر تاوەرەکان بێ پەنجەرە بوون ئەمەش وا ئەکات کە زۆرکەس بڕوایان وایە ئەوانە فڕۆکەی جەنگی بوون نەک مەدەنی، و لە خوارەوەی ھەر یەکێکیانداڕۆکێتێک ھەبوو کە لە فڕۆکەی مەدنیدا نیە، و لە فێدیۆی ڕووداوەکەدا ئەبینرێت چەند ساتێک پێش بەیەکدا کێشانەکەدا لەو شوێنەدا گڕدەسێنێت.\nو پێکداکێشانی فڕۆکەی یەکەم چەند پایەیکی بیناکەی تێکشکاند و ئەمەش بوو بە ھۆی لاوازکردنی پەیکەری بیناکەو دارووخانی ناوەندەکەی، تاکو ڕووخانی یەک نھۆم بەس بێت بۆ کەوتنی ھەموو نھۆمەکانی سەرەوە و بەشەکانی تری بیناکە بەر لێدان ئەکەوتن لەگەڵ ڕووخانی ھەر نھۆمێکدا کە ئەمەش بوو بە ھۆی ڕووخانی ھەموو بیناکە نھۆم لە دوای نھۆم و بەخێراییەکی زۆر و بە شێوەییەکی یەک لە دوای یەک، و بورجی دووەم کە فڕۆکەی دووەم خۆی پیاکێشا زووتر داڕما و ڕووخا لە پێش بورجی یەکەمەوە.\nیەکێک لە بورجەکان ماوەی ٥٥ دەقیقە خۆی ڕاگرت لە کاتێکدا ئەوی تریان سەعاتێک و چل دەقە خۆی ڕاگرت پێش ئەوەی بڕوخێت.\nلە ١١ی ئەیلوول دوو فڕۆکە بەرز بوونەوە لە فڕۆکەخانەی بۆستنەوە لە ڕێگەیاندا بۆ لوس ئەنجلوس، بەڵام یەکێکیان خۆی کێشا بە تاوەری باکووری بینای ناوەندی بازرگانی جیھانی، و دووەمیان ١٨ خولەک دوارت خۆی کێشا بە تاوەری باشووری بیناکە و پاش نزیکەی سەعاتێک فڕۆکەیەک خۆی کێشا بە لای ڕۆژئاوای بینای پنتاگون (وەزارەتی بەرگری ئەمریکی)، و فڕۆکەی چوارەم کەوتە خوارەوە لە نزیک بیتسبرج لە پەنسلڤانیا، و تەنھا یەک وێنەی ئەو فڕۆکەیە نەگیرابوو کە ئەمریکا بانگەشەی ئەکرد خستویەتیە خوارەوە و وێنەی بازنەیەکی ھەڵکەنراوی ڕۆکێتێکی نەزانراو نیشاندرا و تێکشکێنەرەکەی نەدۆزرایەوە بەلام وڵاتە یەکگرتووەکان ڕایگەیاند کە ئەو فڕۆکەیە لە ڕێگەیدا بووە بۆ پێکانی کۆشکی سپی لە واشنتۆن.\nو بە پێی ئەو نھێنیانەی کە ڕووداوەکانی ١١ی ئەیلوولی داپۆشیوە و کەمی شایەتەکان لەسەر خۆکێشانی فڕۆکەی مەدنی بە دیوارە بەردینە بە ھیزاکانی بینای پنتاگۆن کە بە چیمەنتۆ کۆنکرێت کرابوون، و ئەو وێنانەی کە لە لێکۆڵینەوەکانی فیدڕاڵی گیرابوون لە شوێنی پێکدادانی فڕۆکەکە لەگەڵ پنتاگۆنداپارچەی بچوکی توربینی دەرئەکەون، ھەندێک لەو باوەڕەدان کە پنتاگۆن تێکنەدراوە بە فڕۆکەی مەدەنی بوینج ٧٥٧ و باوەڕداران بە بیردۆزی پیلانگێڕی بە فڕۆکەی جەنگی دادەنێن.\nو لە ڕێگەی وێنەکانەوە بینرا کە تەقینەوەکانی پنتاگۆن لە ناو بیناکەوە بوو لە کاتی پێکداکێشانی فڕۆکەکە، لە دووری ٧٧ پێ لەو دیوارەی فڕۆکەکە خۆی پیا کێشا، و لە شوێنی پیاکێشانی بینای پنتاگۆندا ھیچ ئاسەوارێکی پێکداکێشانی فڕۆکەی بوینج ٧٥٧ نەبوو و دەزگای زانیاریدانی ئەمریکی ھەموو کامێراکانی کێشایەوە لە شوێنی ڕووداوەکە و وبیناکانی دەوروبەری ھیچ فڕۆکەیەک وێنە نەگیرابوو کە بە ئاڕاستەی بێت، و تەنانەت ئەو وینانەی دەزگاکانی ڕاگەیاندن بڵاویان کردەوەدەری ئەخست کە کرانەوەی پێکداکێشانەکە ٦٥ پێ بوو لە کاتێکا پانی باڵەکانی فڕۆکەی بوینج ٧٥٧ ئەگاتە ١٦٠ پێ، و سەقفی پنتاگۆن لە شوێنی پێکداکێشانەکە نە ڕووخا تا گەیشتنی پیاوانی ئاگرکوژاندنەوە کە سەریان سوڕما لە ڕووداوەکە.\nڕووداوەکانی ١١ی سێپتەمبەر و جیھاندەستکاری\nچەندین بیروڕا ھاتنە کایەوە بە بیردۆز یان تێڕوانینی پیلانگێڕی ڕووداوەکەوە لەلایەن بڕیاردەرکانیەوە، ئەمەش دوای دەرکەوتنی چەندین ڕاستی کە بەتایبەت شاردرابوونەوە، بەم شێوەیە؛\nلە ئەیلوولی ٢٠٠٠ و پێش ئەوەی جۆرج بۆشی کوڕ بەڕیوەبەرایەتی وڵات بگرێتە دەست ڕاپۆرتێک دەرکەوت کە کۆمەڵێکی ئایدۆلۆژیی ئامادەیان کردبوو ئیشیان ئەکرد لە پڕۆژەی سەدەی ئەمریکی نوێ، و دیارترین یەشداربووەکانی دیک جینی و دۆناڵد ڕامسفیڵد و جیب بووس و پاول ولفووتز بوون و ئەم ڕاپۆرتە ناونرا بە دووبارە بنیتنانەوەی بەرگری ئەمریکا، و باسکرا بوو تیاییدا کە کرداری گۆڕانە داواکراوەکە زۆر خاو دەبێت بە نەبوونی ڕووداوێکی کارەساتی بە قەبارەی کارەساتی بیرل ھاربر.\nلە ١ی حوزەیرانی ٢٠٠١ بە شێوەیەکی کتوپڕ بڕیارێکی نوێ دەرچوو لە سەرکردایەتی یەکە سەربازییەکانەوە، کە رێگەی ئەگرت لە ھەر بەڕێوەبەرایەتی و ھێزێک دەست وەربداتە حاڵەتی ڕفاندنی فڕۆکەکان بە بی ئەوەی داوایەک پێشکەش بکات بە وەزیری بەرگری کە ئەو بڕیاری کۆتایی ئەدات لەسەری.\nلەگەڵ دووپاتکردنەوەی ڕەتکردنەوەی ئەمریکا ڕاپۆرتەکانی دەزگای زانیاریدانی فەڕەنسی باسی لەوە دەکات کە ئوسامە بن لادن چۆتە نەخۆشخانەی ئەمریکییەوە لە دوبەی لە ٤ی حوزەیرانی ٢٠٠١ یان دوو مانگ لە پێش ڕووداوەکە کە یەکێک لە نوێنەرەکانی دەزگای زانیاریدانی ناوەندی سەردانی کردووە، کە دوای ئەوە خێرا بانگ کرایەوە بۆ واشنتۆن.\nلە ٢٤ی تەمموزی ٢٠٠١، یەکێک لە بازرگانە یەھودییەکان ناوی لاری سیلڤەر شتاین ھەستا بە کرێ گرتنی بورجە بازرگانییەکانی نیویۆرک بۆ ماوەی ٩٩ ساڵ و بە گرێبەستێک کە نرخەکەی ٣.٢ ملیار دۆلار بووو گرێبەستەکە بارستەی دڵنیایی لە خۆگرتبوو بە بری ٣،٥ ملیار دۆلار ئەگەر ھێرشی تیرۆریستی کرایە سەر بیناکە.\nلە ٦سێپتەمبەری ٢٠٠١، ھەموو ئەو سەگانەی ئاسەواری تەقینەوەکان ئەناسنەوە کێشرانەوە لە دوو تاوەرەکە، و پاسەوانییە توندەکان وەستێنران لەگەڵ ئەو ھەموو ئاگادار کردنەوە ئاسایشییەی دووبارە ئەکرانەوە.\nلە ٦سێپتەمبەری ٢٠٠١، قەبارەی فرۆشتن و تەواوکردنی بەشی خۆیان لە کۆمپانیای فڕۆکەوانی ئەمریکی بەرزبوویەوە بە بڕی چوارئەوەندەی فرۆشتنی ئاسایی بەشەکان، و لە ٧ی سێپتەمبەر ٢٠٠١، قەبارەی فرۆشتن و تەواوکردنی بەشی خۆیان لە کۆمپانیای بوینگی ئەمریکی گەیشتە پێنج ئەوەندەی فرۆشتنی ئاسایی خۆی. و لە ٨ی سێپتەمبەر ٢٠٠١، قەبارەی فرۆشتن و تەواوکردنی بەشی خۆیان لە کۆمپانیای ئەمەریکان ئایەرلاینز بە بری ١١ ئەوەندەی فرۆشتنی ئاسایی خۆی .\nلە ڕۆژی ١٠ی سێپتەمبەری ٢٠٠١، ژمارەیەک لە بەرپرساکانی بینای پنتاگۆن ھەستان بە ھەڵوەشاندنەوەی سەفەرکانیان لە ڕۆژی ١١ی سێپتەمبەر بە شێوەیەکی کتوپڕ.\nلە ڕۆژی ١٠ی سێپتەمبەری ٢٠٠١، پارێزگاری سان فرانسیسکۆ پەیوەندییەکی تەلەفۆنی بۆ ھات کە ئامۆژگاری کرد سەردانی نیویۆرک نەکات بۆ ئامادەبوون لەو کۆبوونەوەیەی لەوێ ئەبەسترێ لە ١١ی سێپتەمبەر و ئەویش سەفەرکەی نەکرد لەسەر ئەو ئامۆژگارییەوە، و دوای ڕوون بوویەوە کە پەیوەندییەکەی لە نووسینگەی گۆندالیزا ڕایس بۆ ھاتبوو\nڕاپۆرت دەرکەوتن لەسەر بینرانی ئوسامە بن لادن شەوی ١١ی سێپتەمبەر لە پاکستان لە نەخۆشخانەیەکی سەربازیی پاکستانی و ھەموو کارمەندەکانی کرانە دەرەوە و بە کارمەندانی سوپا جێگەیان پڕ کرایەوە.\nلە ڕۆژی ١٠ی سێپتەمبەری ٢٠٠١، زۆربەی جەنگاوەرەکانی ئەمریکا جوڵێنران بەرەو کەنەدا و ئالاسکا لە ڕاھێنانێکدا ناونرا بە شەری باکووری بۆ ھێرش بردنە سەر کەشتیگەلی فڕۆکەوانی ڕووسی خەیاڵی، و لە ١١ی سێپتەمبەر وێنەی فڕۆکەی جەنگی خەیاڵی دەرکەوت لەسەر شاشەی ڕادارە سەربازییەکان، کە بەرگرییە ھەواییەکانی شڵەژاند لەو ڕۆژەدا.\nگێڕانەوەی فەڕمی؛ فڕۆکەی بوینگ ٧٥٧ لە گەشتی ژمارە ٧٧ خۆی کێشا بە پنتاگۆندا، ٣٣٠ پلە بە خێرایی ٥٣٠ میل لە سەعاتێکدا سوڕایەوە و لە ھەمان کاتا ٧٠٠٠ پێ دابەزی، ئەمەش لە ماوەی دوو خولەک ونیودا ڕوویدا تا بتوانێت ناو پنتاگۆن وێران بکات.\nڕای شارەزایان؛ مەحاڵە بۆ فڕۆکەی بوینگ ٧٥٧ ھەستێت بەو کردارە، کە ئەو کارەش نەکرێت فڕۆکەکە تووشی حاڵەتێک ئەبێت ناودەبرێت بە STALL، ئەمەش لەکارکەوتنی وەڵامدانەوەی ئایرۆداینەمیکی فڕۆکەکە ئەگرێتەوە، واتە بە شێوەیەکی تەواو دەستگرتن بەسەر جولەی فڕۆکەکە لە دەست ئەچێت و ناتوانێت ئەو کردارە جێبەجێ بکات .\nلە تشرینی دووەمی ٢٠٠٢، فڕۆکەیەک کەوتە خوارەوە بەھۆی خۆکێشانی بە پایە (عاموود)ێکی ڕووناکیدا پێش ئەوەی بگاتە فڕۆکەخانە بۆ گواستنەوەی جۆرج بۆشی باوک (سەرۆکی ئەمریکی پێشووتردا) بۆ ئیکوادۆر، کە بزوێنەرەکەی لە کار کەوت، بەڵام لە گێڕانەوەی ڕەسمی ڕووداوی ١١ی سێپتەمبەردا لە گەشتی ٧٧دا فڕۆکەکە توانی بەیکداکێشانەکە تێپەڕێنێت و ٥ پایەی ڕوناکی بخات بێ ئەوەی ھیچ زەرەرێکی پێ بگات.\nسێ پارچەی بچوک دۆزرایەوە وا مامەڵەی لەگەڵ کرا کە پارچەی فڕۆکەکە بێت، بەڵام ھیچ کام لەو پارچانە یەکییان نەئەگرتەوە لەگەڵ پێکھاتووەکانی فڕۆکەی بوینگ ٧٥٧ref>ڕاپۆرتێکی ھەواڵی</ref>\nبۆنی ماددەی کۆرۆدایت بە شێوەیەکی دیار دەرکەوت لە بینای پنتاگۆنەوە، ئەویش سوتەمەنی ڕۆکێت و قازیفەیە و بۆ سووتەمەنی فڕۆکە بەکارنایەت.\nتەنھا دوو تاوەرە سەرکیەکە نەڕووخان بەڵکو چەند سەعاتێک دواتر تاوەری ژمارە حەوت کەوت کە بارەگای دەزگای سی ئای ئەی (دەزگای زانیاریدانی ئەمریکی) و خزمەتگوزارییە نھێنییەکانی لە خۆ ئەگرت، بە بێ ھیچ ڕوونکردنەوەیەکی لۆژیکی، و ڕوون بۆیەوە کە ھەمووی موڵکی لاری سیلڤەر شتاین بوو کە تاوەرەکانی تری بە کرێ گرتبوو، بەڵام ھەموو تاوەرەکانی دەوروبەری تاوەری حەوت زیانیان لێ نەکەوتبوو و تەنانەت پەنچەرەیەکیشیان نەشکا بوو، و تەفسیرە فەڕمیەکەی دەیووت کە پارچە ئاگر گەیشتووە بەو تاوەرە و زەرەری گەورەی پێ گەیاندووە و ئاگر لە ناوەوەیدا کەوتۆتەوە تا بوو بە ھۆی ڕووخانی، و ئەگەر ئەم بیردۆزە ڕاست بێت ئەوا ئەوا ئەم تاوەرە، تاوەری ژمارە سێیە کە بە ئاگرکەوتنەوە بڕوخێت و دوو تاوەرەکەی تریش ھەمان تاوەرە بازرگانییەکانن.\nلە بەرنامەی ڕاستەوخۆدا ئامادەکارییەکانی لاری سیلڤەر شتاین ئاشکرا کرا بۆ تەقینەوەی بورجی ٧، ئەو ھەواڵەی کە پەخش کردنی ١٠ خولەکی خایاند و پێنج جار لەو ماوەیەدا تەشویشی خرایە سەر.، لاری سیلڤەر شتاین ٨٦١ ملیۆن دۆلاری وەرگرت لە بڕی دڵنیایی ئەو بینایە کە کرێنەکەی ٣٨٦ ملیۆن دۆلار بوو، و قازانجی تەواو لێی بە باجەوە ٥٠٠ ملیۆن دۆلار بوو.\nڕووخانی بورجی باشووری ١٠ چرکەی خایاند ئەو ماوەیەش بۆ کەوتنی پارچەیەکی ئازادە لە سەرەوەی بورجەکە بە بێ ھیچ ڕێگر و بەرگرییەک، ئەمەش ئەوە ئەگەیەنێت کە بەشەکانی سەرەوە بە بۆشاییدا کەوتوون و بەسەر بەشەکانی خوارەوەدا نەکەوتوون.\nدەسەڵاتە ئەمریکییەکان نەیانھیشت ھیچ تۆمارێکی دەنگی دەربچێت کە دڵنیای ئەوە بکاتەوە بەڵام بە دزییەوە ھەر کەوتە دەستی ڕۆژنامەنووسەکان .\nچەند بەڵگەیەک کەوتنە بەردەست کە ئاماژەیان بە ڕوودانی تەقینەوەکرد لە ژێر زەوی دوو تاوەرەکە چەند ساتێک پێش ڕووخانیان، ئەو تەقینەوانە لەلایەن ڕوانگەی زانکۆی کۆڵۆمبیاوە.\nئەمریکا بن لادنی تۆمەتبار کرد بە ھێرشەکان و بەڵام بن لادن قسەی کرد لەسەر ڕووداوەکە بەوەی؛ سووپاسی ئەوەی کرد ئەنجامی داوە و وتی ئەو لە ویلایەتێکی ئیسلامیدایە و بە بێ ڕەزامەندی ئیمامی ویلایەتەکە ناتوانێت ھیچ شتێک جێبە جێ بکات.\nدەوروبەری وڵاتە یەکگرتووەکان و ھەموو جیھان داپۆشراوە بە تۆڕیک کە جوڵەی فڕۆکەکان ئەوەستێنێت.\nپێنج ئیسرائیلی وێنەی تاوەرەکەیان ئەگرت لەسەربانی کۆمپانیاکانیان و پێ ئەکەنین و دەستگیرکران بەڵام دوای ٧٢ سەعات ئازاد کران.\nوڵاتە یەکگرتووەکان داوای ئوسامەی کرد لە حکومەتی تاڵیبان، بەڵام تاڵیبان مەرجی بۆ دانا کە بەڵگەی بداتێ لەسەرئەوەی ئوسامە ئەو کارەی ڕێکخستووە.\nبن لادن لە تۆمارێکی ڤیدیۆییدا دەرکەوت کە حکومەتی ئەمریکی نیشانی دا و کردارەکەی گەڕاندەوە بۆ خۆی، بەڵام ئەو کەسەی قسەی کرد بن لادن نەبووە تەنانەت لەو نەچووە، و لە بەراوردکردنی ڤیدیۆیی لایەنگرانی تێڕوانی پیلانگێرییدا دەرکەوتووە کە ئوسامە مستیلەی ئاڵتونی لە دەستدایە ئەمەش لە شەریعەتی ئیسلامیدا حەرامە ھەروەھا لە ڤیدیۆکەدا ئوسامە بە دەستی چەپ دەنووسێت، لە کاتێکدا ئەوانەی کە ئەیناسن شایەتی ئەوەیان داوە کە ئوسامە بە دەستی راست ئەینووسی.\nئەوەش بەڵگەدار کرا لەوانەی گرنگیان دا بە فیلمی بەڵگەنامەیی ئەمریکی Loose Change کە پەیوەندی حکومەتی ئەمریکی ڕوون کردەوە بە ڕووداوەکانی ١١ی سێپتەمبەرەوە بە شێوەیکی وێنەیی و پاڵپشت کراو بە بەڵگەنامەی فەڕمی و دیداری کەساییەتییەکان و لێکۆڵینەوەی زانستی.\n^ "Bin Laden: Authentic Interview". لە ڕەسەنەوە ئەرشیڤ کراوە لە ٣٠ی تشرینی دووەمی ٢٠٠٥. لە ڕێکەوتی ٢٦ی تەممووزی ٢٠١١ ھێنراوە. پارامەترەکە |dead-url= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\n^ Military District of Washington - News: Contingency planning Pentagon MASCAL exercise simulates scenarios in preparing for emergencies\n^ سی ئێن ئێس نیوز Archived ٢٣ی نیسانی ٢٠٠٨, لە وەیبەک مەشین.\n^ نیوز دای\n^ سی بی ئێس نیوز\n^ "شەهادەی Russ Wittenburg فڕۆکەوانی شارەزا لە فڕۆکەکانی ٧٥٧ و٧٦٧ MP3". لە ڕەسەنەوە ئەرشیڤ کراوە لە ٢ی ئازاری ٢٠١٢. لە ڕێکەوتی ٢٦ی تەممووزی ٢٠١١ ھێنراوە. پارامەترەکە |dead-url= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\n^ "the memory hole". لە ڕەسەنەوە ئەرشیڤ کراوە لە ١٣ی ئایاری ٢٠١٠. لە ڕێکەوتی ٢٦ی تەممووزی ٢٠١١ ھێنراوە. پارامەترەکە |dead-url= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\n^ "دەنگی تەقینەوە دوای پیاکێشانی فڕۆکە". لە ڕەسەنەوە ئەرشیڤ کراوە لە ٤ی ئازاری ٢٠١٦. لە ڕێکەوتی ٢٦ی تەممووزی ٢٠١١ ھێنراوە. پارامەترەکە |dead-url= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\n^ "تۆمارێکی دەنگی زیاتر لە ٧٠ خولەک". لە ڕەسەنەوە ئەرشیڤ کراوە لە ٢٥ی تەممووزی ٢٠٠٩. لە ڕێکەوتی ٢٦ی تەممووزی ٢٠١١ ھێنراوە. پارامەترەکە |dead-url= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\nووتاری گۆڤاری عیلم - مامۆستا عامر ھناندە/ ئوردن (ژمارە سێپتەمبەری ٢٠٠٦)\nوەرگیراو لە «https://ckb.wikipedia.org/w/index.php?title=ھێرشەکانی_١١ی_سێپتەمبەر&oldid=718304»\nدواجار لە ١٤:٠٥ی ٢٠ی ئەیلوولی ٢٠٢٠ دەستکاری کراوە\nئەم پەڕەیە دواجار لە ١٤:٠٥ی ٢٠ی ئەیلوولی ٢٠٢٠ نوێ کراوەتەوە.


جیاوازی ئامانج هۆی یەک نەگرتوییمان، مەلا مەجید پوور – Peshmergekan\nمرۆڤەکان لە زاتی خۆیاندا جیاوازن هەرکامبرایم ەیان خاوەنی بیرو باوەڕو بۆچون و حەز و ویست و ئیدە و ئایینی تایبەت بە خۆیانن.\nئەگەر هەرکامەیان بەپێی حەز و ئیرادە و ئیدە یان ئایینی خۆیان بیانەوێ ژیان بەڕێوە بەرن بێگومان تووشی تێک گیران و کێشە و ناتەبایی و شەڕ و ململانە دەبن و دنیا لەوەش ئـاڵۆزتـر دەبێ کە هەیە ! نمونەکەشیمان لە بەرچاوە ئەگەر خۆی لێ لانەدەین . ئەوە دەردێکە کۆمەڵگای مرۆڤایەتی تووشی ئەو ئاڵۆزی و قەیرانانە کردوە. بەڵام لـە هەمان کاتدا خاڵی هاوبـەشی بـەهێزمان هەن وەک :هـەمومان مرۆڤین و مرۆڤەکانیش لەو بوارەدا ماف وئەرکی وەک یەکیان هەیە نە کەمترونەزیاتر. ئێمەی کوردیش جیا لە مرۆڤ بونمان هەمومان یەک نیشتمان ، یەک زمان، یەک فەرهەنگ وکلتورو داب نەریتمان هـەیـە و دوژمنەکەشمان یـەکە. بـۆ هەمومان ئازادی و سەربەستی پیویستیەکی حەیاتیە. بـۆیـە دەبێ و ئەگەر بمانەوێێ دەشتوانین لەسەر ئەوخاڵە هاوبەشانە یەک بگرین وکار بۆدابەزاندنیان بکەین. تەنیا دنیای ئازادە ڕێگای دیاریکردنی ئیدەو ئایینمان پێدەدا.\nژیان وئازادی مافی هەمو مرۆڤەکانە. دنیای بە بێی ئازادی ناخۆشترین زیندانە. ژیان لە ژێرچەپۆکەیی وچاولەدەستیدا نـەک هەرسەر شۆڕی بەڵکو پەستترین و تاڵترین ژیانە. لە ڕاستیدا جیاوازی ئامانج هۆی یەک نەگرتوییمانە. ئازادی ڕێگەمان پێدەدا هەر کەس ئیدەو ئایینی خۆی هەبێ ،ئەوە مافی هەمومانـە . هۆی یەک نەگرتنمان ئەوەیە کە تا ئێستا ساغ نەبـوینەوە چیمان دەوێی دەبێ چ بکەین، چ شتێک بـۆ دابـین کردنی داوای گـەل لـە پێشەوەی هەموانـە ؟ ! بـۆ وێـنە : بەشێکمان ئیسلام و ، بـەشێکمان کمونیزم و هـیتر ، بـەمافی گـەل و بە پـێشەنگ دەزانین. خودی ئەوانەش چەندین لکو پۆپیان لێبۆتەوەو هەر کامەیان کۆمەڵێکی لەدەوری خۆی کۆ کردۆتەوە وهەر خۆی بەڕاست دەزانێ! ئەو لەتو کوتانەش ئەوەندە لێک دووروو نامـۆن ، کە نەک هەر ڕکەبـەربەڵکو دوژمنایـەتی یـەکتریش دەکەن و ئـەوەش نـەخۆشیەکی گەورەیـە و لـە کڕۆناش مەترسیدارترە. ئەوەش من نایڵێم هەمومان نەک بەچاوی خۆمان دیتومانە بەڵکو بەشداریشمان تێدا کردوون.\nخۆم دینم هەیە و ڕێزیش بۆ هەموو ئیدەو ئایینەکان دادەنێم ، بەڵام باوەڕی قوڵم ئەوەیە کە ئەرکی ستاندنەوەو سەلماندنی مافی نەتوایەتـیـو ڕزگار کردنی وڵات وەدەست هێنانەوەی سەربەخۆیی و ئازادی لە پێشەوەی هەمویانە و هـیچ چەشنە دژایـەتیەکی دەگەڵ دیـن ودێـمـۆکڕاسی نـیەو دژی هـەرچەشنـە زۆرە مـلـیەک و بەزۆرخۆسەپاندنێکە وەک ئەرکو واجب لەبەرانبەرئەوانەدا ڕاوەستاوە.سەپاندنی هەر ئیدەو ئایینێن بە زۆرداری ڕەد کراوەیەو بـەپێوەری شەرع و قانون دەبێ لەناو ببرێێ. بەزۆرسەپاندن زوڵمێکی گەورەیە هەرکەس وحیزب ولە ژێر ناوی هەرئیدەو ئایینێک ئەنجامی بـدا تاوانـە وبەرنگار بـونـەوەی بۆ ئیمانداران بە هێزترین پایەی ئێمانەو بۆخاوەن ئیدەکانیش بەرزترین پلەی تێگەیشتوییونیشانەی بـوێریوهەستێکی پاکی ویژدانیە. بە بڕوای من گەلێکی ئازاد وڵاتێکی ئـاوەدان ، پـەرەپێدانی زانست وسەنعەت شارەگی حەیاتی، نەک هەر گەلێکی ژیر دەستە، بەڵکو ئیهەموو تیرەو تۆرەمەی مرۆڤەکانە. دەبێی ئەوەش بڵێم : پەرە پیدانی هەر ئیدەو ئایینێک تەنیا لە ژێرسێبەری ئازادیدا گونجاوو جوانە. دین و ئیدەی بەزۆر سەپێندراونەک هەر ڕەوا نیە بەڵکو بەتەواوی دژی فەلسەفەی هەبونی مرۆڤ وبەسەربەستی ژیانە .\nئـەوەی لەڕوانگەی منەوە ئەرکێکی نەتەوەیی ، ئیمانی ، زانستی و ئەخلاقی، ویژدانی سەرجەم دانیشتوانی کوردستانە،یەکگرتوییە بۆ وەدەست هێنانی ئازادی بڕیاردانو بەڕێوە بردن. دەبا حاکم وفەرمانڕەوای کوردستان دانیشتوانی ئەوسەر زەویە خۆیان بن . چونکە بۆخۆیان باڵغ و ئاقڵ وئازادن و لە هەموو بێگانەیەک باشتر خۆیان دەناسن ودڵسۆزترن. پێم باشە ڕێبەران و سیاسیەکانی ئێمە ئەوەی بزانن لەلایەن دەسەڵاتە داگیرکەرەکانو تەنانەت نەیارو دژبـەرەکانیشیان چۆن بۆ ئامانجی خۆیان وەک براکوردەکان و موسوڵمانە کوردەکان وئێرانیە ڕەسەنەکان ناومان دەبەن و چۆن ئەگەروەک کورد کوتەنی ( گۆپاڵیان لە خیزی دەرهات ) لەپێشدا لە تەپڵی سەری ئێمەی دەدەن .زۆر جار کتومە گەورەترین عەیبی ئێمە ئەوەیە کە خەڵکمان پێی لە خۆمان گەورەترە ، دەنگی کچە فارسێکمان پێخۆشە، گوێنادەینە گۆرانیەکی کوردی ،یاهەلە یاهەلەی عەڕەبمان بەدڵە،وازلەجەرگەکەم و بەقوربانەکەی خۆمان دێنین !! با دەنگ وئاهەنگی نەتەوەکانیترمان پێخۆشبێ، ئەوە نیشانەی کراوەییمانە ، بەڵام تۆ زمان و فەرهەنگ وکلتوری خۆت لـەبیر بکەی، کوێی خۆشیە! بەداخەوە بەزۆری ئێمە ( نان بە نرخی ڕۆژ دەخۆین ) واتە ئێستا لە کوردستانی نیوە ئازاد دا زمانی بێگانە زۆر لە زمانەکەی خۆمان ڕەواجی زیاترە. لە کوێی دنیایە جگە لەوڵاتە داگیر کەرەکان زمانی دایکی لەدواوەی زمانی بێگانەکانە؟! هەرچۆنێک بێی عەقڵ ، مێژوو ، ئەزمون پێمان دەڵێ :خۆتان بناسن، خۆتان لە کەس بەکەمتر مەزانن ، دەگەڵ بێگانە ئەو جـۆرە پێوەندی بگرنو هەڵسو کەوت بکەن ،کە ئەوان دەگەڵ ئـێوەی دەکەن.زمانەکەتان نەک لەبیر مەبەنەوە بەڵکو فێری بێگانەکانیشی بکەن ، تـا لـێتان تێبگەن چین وچیتان دەوێی. دار لەسەر ڕەگی خۆی شین دەبێ و لکو پۆپ دەرکا ، گەڵاکان هەڵدەوەرن بەڵام ڕێشەو ڕەگەکە هەر دەمێنێتەوە ،ئەگەر شتێکیتری لێی پەیوەند کرابێ زۆر بەهاسانی لێی دەبێتەوە. دڵنیام هەر نەبێ جەبری مێژوو لەو بیرە چەوتانەو ڕیگە هەڵەیانە دەمانگێڕیتەوە. ئەوکات هەر دۆڕاوو لادراو پـەشیمان دەبنەوە. هـیوادارم بـەخۆمـان دا بـچینەوە شتێک نەکەی کە دوایە بڵێین بریا نەمان کردبایە.\nبراتان مەلا ئیبڕاهیمی مەجید پور ٦ ڕەشەمەی ٢٧٢١ کوردی\n٢٥ / ٢ / ٢٠٢٢ زایینی


هاتووچۆی بازرگانی له‌مه‌رزی په‌روێزخان وه‌ستا\nوته‌بێژی مه‌رزی نێوده‌وڵه‌تی په‌روێزخان رایگه‌یاند سه‌رله‌به‌یانی ئه‌مڕۆ 15ی نیسانی 2019 شۆفێرانی مه‌رزی په‌روێزخان مانیانگرت به‌هۆی ئه‌وه‌ی کۆمه‌ڵی داواکاریان هه‌بوو هاتووچۆی بازرگانی له مه‌رزه‌که وه‌ستابوو ئاماژه‌ی به‌وه‌شکرد که کۆماری ئیسلامی ئێران به‌ڵێنی چاره‌سه‌رکردنی گرفته‌کانیان پێداون.\nئارام سایه‌خان وته‌بێژی مه‌رزی نێوده‌وڵه‌تی په‌روێزخان تایبه‌ت به مه‌وداپرێس راگه‌یاند "سه‌رله‌به‌یانی ئه‌مڕۆ 15ی نیسانی 2019 شۆفێرانی مه‌رزی په‌روێزخان مانیانگرت به‌هۆی ئه‌وه‌ی کۆمه‌ڵی داواکاریان هه‌بوو هاتووچۆی بازرگانی له مه‌رزه‌که وه‌ستابوو به‌ڵام هاتووچۆی گه‌شتیاران به‌رده‌وام بوو".\nوته‌بێژی مه‌رزی په‌روێزخان وتیشی "داواکاری شۆفێران بریتی بوون له‌وه‌ی که توندوتۆڵی له خاڵه پشکنینه‌کانی وڵاتی ئێران که‌م بکرێته‌وه چونکه کاتێکی زۆریان پێده‌چێت له‌کاتی گواستنه‌وه‌ی که‌لوپه‌ل واده‌کات دره‌نگ بگه‌نه‌وه ماڵه‌کانیان و نوێنه‌ر زیادبکرێت و رێگاوبانه‌کانیشیان بۆ چاکبکرێته‌وه".\nئارام سایه‌خان ئاماژه‌ی به‌وه‌کرد "بۆ ئه‌و مه‌به‌سته سه‌ردانی کۆماری ئیسلامی ئێرانمان کردووه و له‌گه‌ڵ لایه‌نی په‌یوه‌ندیداردا گفتوگۆمان کردووه و به‌ڵێنیان پێ داوین نوێنه‌ری تایبه‌تی بۆ خاڵه پشکنینه‌کان زیاد بکه‌ن بۆ ئه‌وه‌ی گرفته‌کانی ئه‌و شۆفێرانه چاره‌سه‌ر بکرێت".\nناوبراو ئه‌وه‌شی خسته‌ڕوو "که له ئێستادا هاتووچۆی بازرگانی له مه‌رزی په‌روێزخان ده‌ستی پێکردۆته‌وه".\nهه‌فته‌ی داهاتوو پاره‌ی ئه‌م توێژه دابه‌ش ده‌کرێت\nسه‌باره‌ت به پاره‌ی ئاوی ماڵان روونکردنه‌وه ده‌درێت\nوەزارەتی پەروەردە : لەبەر ئەم هۆكارە كچە نیقاب پۆشەكە خرایە ریزی دووەمەوە\nمەسرور بارزانی وتی بەباوكم دەڵێم\nخشتەی تەواوی موچەی مانگی 3ی فەرمانبەران ببینە\nكچێكی گەرمیانی داوایەك لە مەسعود بارزانی دەكات\nلاهور شێخ جەنگی چۆن باسی کۆبوونەوەکه‌ی ئه‌مڕۆی یەکێتی و مەسرور بارزانی دەکات\nرۆژی چوارشەممە یەكەم رۆژی جەژن دەبێت


NRT TV | کوردستان | پۆلیسی تەقتەق: چوار کەس لە بیرێکدا خنکان\n12220 جار خوێندراوەتەوە\nپۆلیسی تەقتەق رایگەیاند، ئێوارەی ئەمڕۆ لە گوندی مخەڕەسی سەر بە شارۆچکەی تەق تەق لە کاتی کارکردن لە بیرێکدا چوار ئەندامی خێزانێک خنکان.\nئەمڕۆ دووشەممە، هەرێم دڵشاد لێپرسراوی بنکەی پۆلیسی تەقتەق بە دیجیتاڵ میدیایی ئێن ئاڕ تی ڕاگەیاند، "دوای ئاگادارکردنەوەیان لە ڕووداوێکی خنکان، چوونەتە شوێنی رووداوەکە کە چوار هاوڵاتی لە بیرێکدا خنکاون."\nئاماژەی بەوەشكرد، "بەپێی لێکۆڵینەوەکەیان ڕووداوەکە بەهۆی نەمانی ئۆکسجیندا بووە لە بیرەکەدا، کە بووەتە هۆی خنکانی ئەو چوار هاوڵاتیە"، باسی لەوەشكرد، "لێکۆڵینەوە لە ڕووداوەکە بەردەوامی هەیە و ئەو کەسانەی کە گیانیان لەدەستداوە کوڕ و باوکێک و برازایەک و کەسێکی دیکەیە."\nلەو بارەیەوە، هاوکارعلی وتەبێژی بەڕێوەبەرایەتی گشتی تەندروستیی کۆیە بە دیجیتاڵ میدیایی ئێن ئاڕتی ڕاگەیاند، "لە ئێستادا تەنها تەرمی یەکێک لە خنکاوەکان هێنراوەتە پزیشکی دادوەری کۆیە و دوای هەوڵدانی زۆر توانراوە تەرمی سێ کەسەکەی دیکەش لە ژێر بیرەکەدا دەبربهێنرێت و پاشان تەرمەکانیان بەرەو پزیشکی دادوەری ببرێت."\nخالید محمد، کۆیە


بەیاننامەی پارتی ئازادیی کوردستان PAK بە بۆنەی 70 هەمین ساڵوەگەڕی شەهید کرانی پێشەوا و هاورێکانی؛ رۆژی شەهیدانی کوردستان\n١٠ی خاکەلێوەی ٢٧١٧، حەفتا ساڵ لە ئێعدامی سەرۆکی دەوڵەتی جمهوریی کوردستان، پێشەوا قازی محەمەد و هاوڕێکانی تێپەڕ بوو کە وەک برینێکی قووڵ لە سەر جەستە و گیانی نەتەوەی کورد، ماوەتەوە.\nپێشەواقازی محەمەد پاش ٤ ساڵ خۆبەڕێوەبەری ، گەیشتە ئەو باوەڕ و بڕیارەی کە لە چوارچێوەی دەوڵەتی ئێراندا، کورد بە مافەکانی ناگا و سەرەنجام رۆژی 2ی رێبەندان، 22 ژانوایەی 1946 لە میتینگێکی 20000 کەسیی دا لە مهاباد،لە بڕیارێکی مێژووییدا، جیا بوونەوە لە ئێران و سەربەخۆیی کوردستانی راگەیاند و "بە خودا و بە کەلامی عەزیمی خودا، بە نیشتمان، بە شەرافەتی میللی کورد، بە ئاڵای موقەدەسی کوردستان" سوێندی خوارد کە" تا ئاخر هەناسەی ژیان و رژاندنی ئاخر تنۆکی خوێن"، " بە گیان و بە ماڵ لە رێی راگرتنی سەربەخۆیی و بەرزکردنەوەی ئاڵای کوردستان"دا تێبکۆشی.\nبەمجۆرە و بە دامەزراندنی دەوڵەتێ لە شێوازی کۆمارییدا لە دەرەوەی خاک و سەروەریی ئێران، بە ئاڵا و سروود و زمان و پێتەخت و ئەڕتەشی نەتەوەیی و پێوەندیی دەرەکی و ئابووریی سەربەخۆ لە بەرانبەر دەوڵەتی شاهەنشاهی پەهلەوی بە زمان و دامەزراوە و هێما و سیمبۆلەکانی خۆی ؛ سەروەریی( حاکمیت- Sovereignty) نەتەوەیی کوردی وەدیی هێنا.\nرووخاندنی دەوڵەتی جمهوری کوردستان و ئێعدامی سەر کۆمار و هاوڕێکانی لە لایان تارانەوە، کارەساتێکی گەورە بوو بۆ نەتەوەی کورد و ئاکامی مادی و مەعنەویی و فکری زۆر تفت و تاڵی بە دوادا هات.\nدەوڵەتی شاهەنشاهی ئێران بە زەبری لەشکرکێشی بۆ کوردستان، کۆمەڵگای سیاسیی هەڵبژێردراوی نەتەوەی کوردی بە شێوەی سیستەماتیک لە بەر یەک هەڵوەشاند، هێما و سیمبۆلەکان و دامەزراوە سیاسی وکولتورییە نەتەوەییەکانی دایە بەر پەلاماری توونا کردن و زمان و هێما و دام و دەزگا و دامەزراوەی بێگانە و داگیرکەری بە سەر نەتەوەی کورد دا سەپاند. هەروەها بە زەبری توند و تیژیی دەوڵەتیی، ترس و تۆقاندن و نیگەرانیی رۆحیی خستە سەر دڵی تاکەکانی ئەم نەتەوەیە. ئەم تاوانە هەروەها رێگای بۆ درێژە پێدرانی ژێنۆساید و کۆمەڵکوژیی نەتەوەی کورد لە رۆژهەڵاتی ناوەڕاست تەخت کرد.\nرووخاندنی دەوڵەتی جمهوریی کوردستان و ئێعدامی قازی محەممەد، زەبرێکی ستراتیژیی لە گیانی نەتەوایەتی و خەباتی رزگاریخوازیی نەتەوەی کورد سرەواند. ئەم تاوانە پڕۆژەی ئاسمیلاسیۆن و " بە ئێرانی کردن" ی نەتەوەی کوردی بووژاندەوە؛ ناسیۆنالیزمی ئازادیبەخشی کوردی تووشی پاشەکشە کرد؛ بواری پەرەگرتنی ئایدۆلۆژیای هاوردە و نامۆ لە گەڵ پرسی کوردی لە بزووتنەوەی رزگاریخوازیی کوردستان پێکهێنا؛ زۆر بەڵگە و بەڵگەنامەی نەتەوەیی کورد لە ناو بران و پاشان شتی ناڕاست و ساختە، بە ئامانجی تایبەت و دیاریی کراو، بۆ نەوەی ئێمە گوێزرایەوە.\nسەرجەمی ئەم بارودۆخە، لادان لە بیر و سیاسەتی نەتەوەیی و سەرهەڵدانی قەیرانی ناسنامە و زاڵبوونی ئێرانچێتی بە سەر گوتاری رەسەنی کوردستانی و کێشە و دژبەریی ناڕەوای ناوخۆیی و بە فیڕۆدانی دەرفەتگەلی سیاسی و لە ئاکامدا خەسار بوونی بەشێکی گەورە لە هێز و توانای نەتەوەی کوردی لێکەوتەوە.\nبیر و باوەڕ و رێبازی قازی محەمەد هەڵقوڵاوی ناسنامە، مێژوو، ئەزموون، پێویستی و دۆخی راستەقینەی نەتەوەی کورد بوو. پێشەوا پاش چەن جار هاتووچۆ بۆ تاران و وتووێژ لە گەڵ دەوڵەتی ئێران، بە ژیری و واقعبینیی بۆی دەرکەوت کە پرسی کورد لە چوارچێوەی ئێراندا چارەسەر ناکرێ. بۆیە بریاری مێژوویی راگەیاندنی سەربەخۆیی و دامەزراندنی دەوڵەتی جمهوریی کوردستانی دا.\nئێستا پاش 70 ساڵ لە رووخانی جمهووری کوردستان و ئێعدامی پێشەوا قازی محەممەد، ئەم راستییە هەر لە جێی خۆی ماوە کە: رێگا چارەی پرسی کورد و ستراتیژی دروستی بزووتنەوەی رزگاریخوازی کوردستان، گەڕانەوەیە بۆ بیر و بڕیاری قازی محەمەدی شەهید، واتە سەربەخۆیی و پێکهێنانی دەوڵەتی نەتەوەیی. حیزبی ئێمە 25 ساڵە ئاڵای ئەم ئامانجە بەرزەی هەڵگرتووە و میراتگری بنەما فکری و سیاسییەکانی پێشەوا قازی محەممەد و دەوڵەتی جمهوری کوردستانە.\nپارتی ئازادیی کوردستان حیزبی تووڕدانی بیر و سیاسەت و کولتوری سیاسیی ژەهراوی ئێرانچێتی و بووژاندنەوەی رەسەنایەتی ناسنامە و سیاسەتی کوردستانی و وەدیهێنەری ئەو ئامانجەیە کە پێشەوا قازی محەممەد سەری لە پێناو دانا. هەر بۆیەش لە چارگە سەدەی رابوردوودا، پێشەنگی فکری و سیاسی و مێتۆدیکی و پراکتیکی نەتەوەیی بووە لە رۆژهەڵاتی کوردستان.\nئەگەر 70 ساڵ لەمەوبەر، هەلومەرجی نالەباری نەتەوەی کورد و نۆرمەکانی جیهانی ئەو سەردەمە، بوونە هۆی ئەوەی کۆمەڵگای مرۆڤایەتی لە حاند ژێنۆسایدی نەتەوەی کورد بێدەنگی رەچاو بکا، ئەمڕۆ لە رۆژگاری پەرەسەندنی بایەخە مرۆڤییەکان و ئەو دەرفەتە سیاسیانەی بۆ نەتەوە بندەست و بێدەوڵەتەکان هەڵکەوتووە، رۆڵەکانی نەتەوەی کورد لە سەریانە ئەم لاپەڕەیە لە مێژوو، لە کۆڕ و کۆمەڵە نێودەوڵەتییەکان هەڵدەنەوە و عالەم لە زۆڵمێ کە لە قازی محەمەد و هاورێیان و نەتەوەکەی کراوە، ئاگادار بکەن.\nئێمە داوا لە کۆمەڵگای مرۆڤایەتی لە هەموو ئاستەکانی تاک و گرووپ و دەوڵەت و رێکخراو و دامەزراوە نێودەوڵەتییەکان دەکەین بۆ هەڵدانەوەی لاپەڕەکانی ئەو تاوانەو پشتیوانی لە گەڕانەوەی مافە زەوتکراوەکانی نەتەوەی کورد لە رێگای بەڕێوەچوونی رێفراندۆمی سەربەخۆیی کوردستان، لە ژێر چاودێریی رێکخراوی نەتەوە یەکگرتووەکاندا.\nسڵاو لە ناو و یاد و ئاڵا و ئامانجەکانی پێشەوا قازی محەممەد\nسەرکەوێ خەبات لە پێناو دامەزراندنەوەی دەوڵەتی جمهوری کوردستاندا\n٩ی خاکەلێوەی ٢٧١٧\n٢٩ی مارسی ٢٠١٧


خاوەن کێڵگە پەلەوەرییەکان هۆشدارى دەدەنە حکومەت\nکۆمەڵەى کێڵگە پەلەوەرییەکان لە ئەگەرى مایەپوچبوونى کێڵگەکان هۆشدارى دەدەنە حکومەت و رایدەگەیەنن، لە ئێستادا نرخى یەک کیلۆگرام مریشکى زیندوو لە کێڵگەکاندا بۆ ١٨٥٠ دینار دابەزیوە و ئەوەش کەمترە لە بڕى تێچووەکەى.\nنازم عەبدوڵڵا جاف ئەندامى کۆمەڵەى کێڵگە پەلەوەرییەکان و خاوەنى کێڵگە رایگەیاند، خاوەن کێڵگەکان زیانێکى زۆریان پێگەیشتووە و مەترسى مایەپوچبوونیان هەیە، وتیشى، لە کێلگەکانى پەلەوەردا نرخى یەک کیلۆگرام مریشکى زیندوو بۆ ١٨٥٠ دینار دابەزیووە، لە کاتێکدا ٢٠٠٠ دینار لەسەر خاوەن کێڵگەکە کەوتووە.\nئاماژەى بەوەشکرد، دابەزینى نرخى مریشک لە کاتێکدایە، سەرجەم تێچووەکان بۆ بەخێوکردنى مریشک گرانتربووە و نرخى یەک تەن عەلەف بۆ ٣٠ دۆلار بەرز بووەتەوە.\nئەو خاوەن کێڵگەیە داوا لە حکومەت دەکات، لە پێناو پەکنەکەوتنى ئەو کەرتە ئابوورییە گرنگە، حکومەت خۆى هەستێت بە کڕینى مریشکەکان، چونکە ئەو کێڵگانە رۆڵێکى گرنگیان لە دابینکردنى هەلى کاردا هەیە بۆ سەدان کەس لە هەرێمى کوردستان.


دادپەروەری ونیشتیمان لای ئەلبێر کامۆ … نوسینی: ئاسۆ خالید – Dengekan\nbyadmin_denegkan\tApril 30, 2018\tGeneral, Opinion\nلەو سەردەمەی کە ئایدیالۆجیست و شۆڤێنیستەکان نیشتمانیان خستە پێش هەموشتێک و داوایاندەکرد قوربانی بە هەموو شتێک بدرێت لەپێناویدا ئەوەی کەئەوان بە قەدەری کۆتاییان دادەنا و وەک خاڵی جیاکردنەوەی نێوان مرۆڤەکانی سەر گۆی زەوی بۆیاندەڕوانی بەسەر رەگەز و نەتەوەکاندا. ئەلبێر کامۆ دێت و بەدەنگی بەرز دەڵێت دادپەروەری و ئازادی بەر لە نیشتمانن و خوازیاری ئەوەیە کە بتوانێت هەردوکیانی بەیەکەوە خۆش بوێت کاتێک نامە دەنوسێت بۆ هاوڕێ ئەلمانیەکەی لە ماوەی جەنگی جیهانی دوەمدا. كامۆ پێی وایە فەرەنسیەکان بەسەر خۆیاندا زاڵبوون بەرلەوەی بتوانن دژایەتی داگیرکاری ئەڵمانیای نازی بکەن و ئەوان دەبوایە هەموو بەها ئینسانیەکان بکەنە قوربانی تاوەک بەرهەڵستی بکەن . ئەو لە نامەکانیدا دەنوسێت “دەبێت قبولی ئەوە بکەین هەموو شت لەدەست بدەین لە کاتێکدا کە خۆشبەختیمان خۆشبوێت وبە ئەستەمی بزانین شەڕ بکەین لەکاتێکدا رقمان لە شەڕبێت و بەرەو ویرانی برۆێن و بیرۆکەی شارستانیەتی باڵامان هەبێت”.\nكامۆ لەهاوڕێکەی جیا ئەبێتەوە کە بیرۆکەی نازی لە مێشکیدابوو و باوەری وابوو کە ئەلمانیا مەزنە.ئەو پێی دەڵێت کە مەزنی رەنگە خوێن و درۆبێت. ئەو هەمیشە لەوە دەترسا لاسایی نازیەکان بکەنەوە و بەها ئینسانیەکان بەلاوە بنێن بۆ شتێک کە رەنگە مرۆڤەکان لەیەک داببرێنێت و ئیتر هیچ بوارێک نەمێنیت بۆ ئاشتی و ئارامی و پێکەوە ژیانی نێوان مرۆڤەکان. هاوڕێ ئەلمانیەکەی پێی دەڵێت کە تۆ وڵاتی خۆت خۆشناوێت کە ئەمە بۆ ماوەیەکی زۆر لەدڵی کامۆدا ئەمێنێتەوە و ئازاری ئەدات چونکە ئەو مرۆڤ و دادپەروەری و ئازادی دەخستە پێش نیشتمان. ئەو دەیگووت “خۆشەویستی وڵات لەڕێی فەراهەمکردنی دادپەروەری و راستی و هیواو کۆشش لەپێناوو ئەوەی کە خۆشماندەوێت دەبێت نەک خۆشەویستی کوێرانەی مرۆڤ بۆ تەنها هاورەگەز و هاونیشتمانی خۆی”.\nنازی نەتەوەپەرست هەمووشێکی خستە پێناو بیرۆکەی خۆی بۆ رەگەز و نیشتمان و تەنانەت خوداوەند وئاینیشی بەکارهێنا بۆ ئەوەی پاڵپشتی لەو بیرۆکەیە بکات. كامۆ بۆی دەنوسێت و دەڵێت “ئێوە خواداتان ناچار کرد بەرگری لە کوشتاربکات”. لەگەل ئەوەی لە کاتی شەڕدا هاوسۆزی بۆ نیشتیمان و هاونیشتمانی بەهێزدەبێت و لەهەموو چاوەرێدەکرێت بەو چەشنە هەست بکەن و بیربکەنەوە، بەلام بۆ کامۆ ئەمە وانەبوو چونکە کەسانێک هەن باوەریان وایە کە مرۆڤەکان بە دادپەرەروی رزگاردەکرێن نەوەک بە خوێنرێژی. لای کامۆ ئەوروپای ئازادیخواز لەو شەڕە بە سەرکەوتویی دێتەدەرێ لەڕێی بەرگریکردن لە ئازادی و مرۆڤ. ئەو بۆ هاوڕێ ئەلمانیەکەی ئەنوسێت “گوڵزار و کۆترەکان و جوتیار و کێلگەکان ئەوە دەردەخەن کە شتگەلێک هەن لە خوێندان و ناکرێت بیانخنکێنیت”.\nئەو باشی ئەیزانی کە قبوڵکردنی دۆڕان وەک ژەهرخواردنەکەی سوکرات نەبوو چونکە ئەمەی دواییان خۆی هەڵیبژارد بەسەر ترس لەمەرگ و دەربەدەریدا وئەو دۆڕانەی ئەوانیش بە تەنها مەسەلەی کاتبوو تاوەکو فەرەنسی و ئەوروپای ئازادیخواز گەشتنە ئەو بیرۆکەیەی کە شەڕ ودژوەستانەوە مانای بەرگریکردنبوو لەوەی رۆژێک ئاشتی سەردەکەوێت و بەها ئینسانیەکان سەرلەنوێ بڵاودەبنەوە بەنێو نەتەوەکاندا هەرچەندە ئەوەش قوربانی زۆری ویست و خوێنی زۆری لەپێناودا رژا. لای کامۆ دۆڕان ترسنۆکی نەبوو. ئەوە جەلادو داگیرکەرانبوون لە هیواو ئومێدی قوربانیەکان دەترسان چونکە لای ئەوان روناکی مابوو روناکی سەرلەنوێ زیندووبونەوە و ژیانکردن. ئەوە شەڕبوو ترنسۆکبوو چونکە سڵی لە ژیان دەکردوەوە مەحکومی دەکرد. ئەو دەینوسی “ئێوە وێنەیەکی ناشیرنتان سەبارەت بە ئێمە بە جیهاندا و خراپترین ئازارچەشتن ئەوەبوو کە ئەوەتان دەشێواند کە ئێمە خۆشمان دەویست” بێگومان ئەوەش ئاشتی بوو.\nهەمیشە کینەو توندوتیژی بێهودەییە و ئەوەی کە ئازاردەگەیەنێت بە هێزی داهێنەرانەی مرۆڤ ودووریدەخاتەوە لە خۆشویستنی جوانیەکان. ئەو جوانیانەی کە جەخت لەژیان دەکەنەوە نەک رەتی بکەنەوە. بەلای کامۆشەوە ئەمە هەروابوو. ئەو جەنگی رەتدەکردەوە چونکە دەیزانی بێهودەیەو رق و کینە لەدڵدەکات و ئەوشەڕانەش زۆربەیان بەهۆی رەگەزپەرستی و بەمەزنکردنی نەتەوەکان بەسەر یەکدیدا بەرپادەبوون. هەرگیز رازی نەبوو بە پاساو هێناوە بۆ کوشتن لەژێر هەر هۆیەکدابێت چونکە لای ئەو ژیان و خۆشبەختی دووشت بوون بەرگریان لە بوونی یەکتر دەکرد. ئەو دەیگووت`”خۆشبەختی باشترین سەرکەوتنە دژ بەو قەدەرەی بە سەرماندا سەپێنراوە”. باوەری بە سەرکێشیکردن بوو بەژیانەوە لەپێناو مرۆڤ و بەختەوەریەکەیدا وەک چۆن پرۆمیسۆس لە پێناو مرۆڤ سەرکەشکیکرد بە دزینی ئاگر لە خوداوەندەکان بۆی و قبوڵی سزای خۆی کرد کە بۆ هەمیشە داڵەکان بێن جگەری لە هەناو دەربێنن کاتێک بەشاخەکەوە بەسرابوەوە.\nPrevious کوردایەتی – 3- … جیهاد موحەمەد\nNext وه‌كیه‌كه‌كان هه‌رگیز ڕێكناكه‌ون!! … محه‌مه‌د ته‌ها حوسێن


هۆی شەڕنەکردن لە مککەو، گرنگیدانی پێغەمبەر صلی اللە علیە وسلم بە بنیاتنانی ناو خۆی.\nمسوڵمانان حەزیان دەکرد بەرگری لەخۆیان بکەن ، واشدەردەکەوێت کە هەڵوێستی ئاشتی خوازانە هەندێکیانی توڕە دەکرد بە تایبەت گەنجەکان ، عبدالرحمن کوڕی عوفو هاوڕێکانی لە مککە هاتنە لای پێغەمبەری خوا صلی اللە علیە وسلم و وتیان: ئەی پێغەمبەری خوا ئێمە لە کاتی بتپەرستیدا سەر بەرز بووین ، کاتێک باوەڕمان هێنا هەست بە سەر کزی دەکەین ، پێغەمبەر صلی اللە علیە وسلم فەرمووی: ( اني امرت بالعفو فلا تقاتلوا القوم) واتە: من فەرمانم بە لێخۆشبوون پێکراوە بۆیە شەڕیان لەگەڵ مەکەن ، لەم بارەوە مامۆستا سید قوتب ڕحمتی بخوای لێبێت دەفەرموێت: ئەو دەرەنجامەی لەم بارەوە پێێ دەگەین ناتوانین دڵنیا بین لێی چونکە ناتوانین لە خۆمانەوە قسە بکەین و هۆکارو پاڵنەر دەست نیشان بکەین.\nچونکە ئەرکی مسوڵمان بەرامبەر هەر داولێکردنێک ، یان حوکمێکی شرعی ، خۆ بەدەستدانەوەی ڕەهایە، خوای گەورە خۆی زاناو ئاگادارە، بەڵکو ئێمە کۆشش دەکەین کە هۆیەکان بزانین ، ئەوە تەنها ئەگەرێکە ، ئەگینا راستیەکەی تەنها خوای گەورە دەیزانێ و ئێمەی لێ ئاگادار نەکردۆتەوە،بەلام ئەمە بەکورتی هەندێکە لەو هۆو باعیسانە کە پێی گەیشتوین:\n١-لەوانەیە وازهێنان لەشەڕ لە مککە ، لەبەر ئەوەبێت کە قۆناغی مککە تەرخان کراوە بۆ پەروەردەکردن و ئامادەکاری ،بۆ دەوروبەرو بەرودۆخو ئامانجی پەروەردەی دیاریکراو ، بۆنموونە: پەروەردەکردنی مسوڵمان لەسەر خۆراگری و ئارامگرتن بەرامبەر هەندێ ستەم و ناخۆشی کە تانەیبینن نازانن چۆنە ، هەروەها بۆئەوەی ڕزگاریان بێت لە کەسایەتی خۆیان ، بەیەکەم کارتێکەر هەڵنەچنو بەیەکەم وروژاندن نە وروژێن، ئا لێرەشەوە میان ڕەوی دروست دەبێت لە سروشتی و لە جولەیداو، شوێنکەوتەی ڕێنماییەکانی کۆمەڵگای نوێ دەبێت، بە فەرمانەکانی سەرکردایەتی تازە، واتە هیچ هەڵسو کەوتێک ناکات بە فەرمان نەبیت با چەندەش پێچەوانەی خوو کەسایەتی خۆی بن.\n٢-لەوانەشە لەبەر ئەوەبێت کە بانگەوازی ئاشتی خوازانە کاریگەرترو باشتر ڕۆڵی خۆی دەبینێ لە کۆمەڵگەیەکی وەکو قوڕيش دا، کە سیمای خۆ بەزلزانینو زلی پێوە دیار بوو، کە لەوانەیە لە کاتی شەڕدا لەگەڵیدا ملهوڕی زیاتربکردایە و شەڕو تۆڵە سەندنەوە بەرپا بوایە، وەکو شەڕەکانی بە سوسو داحیس و غەبرا، ئەوکاتیش ئیسلام دەبوە بانگەوازێکی تۆڵە سەندن، بیرۆکەی سەرەکی یەکەی تێدا لە بیر دەکرا.\n٣-لەوانەشە بە هۆی خۆپاراستن بێت لە شەڕیک کە هەموو ماڵێک لە مالەکانی مککە بگرێتەوە ، چونکە دەسەلاتێکی ڕێکخراو نەبوو بۆ ئەشکەنجەدانی مسوڵمانان، ڕیگە پیدانی جەنگیش ئەوەی دەگرتەوە کە شەڕ لە هەموو ماڵێکدا بەرپا ببێت، ئەوسش دەوترا ئەوەیە ئیسلام !! ،بەڵکو ئەوە وترا تەنانەت لەو کاتەش کە ئیسلام شەڕیشی نەدەکرد، چونکە پڕوپاگەندەی قوڕەیش لە کاتی بۆنە ئایینە کاندا ئەوە بوو کە محمد جیاوازی دەخاتە نێوان باوک و کوڕ و جێاوازی دەخاتە نێوان عەشیرەتەکەی ، ئەی چۆن دەبوو کە فەرمانی بکردایە کوڕ باوکی خۆی بکوژێو خزمەتکار سەرگەورەی خۆی بکوژێت.\n٤-لەوانەشە لەبەر ئەوەبێت کە خوای گەورە زانیویەتی زۆرێک لەوانەی ئەمڕۆ ئەشکەنجەی مسوڵمانان دەدەنو هەوڵدەدەن لە ئاینەکەیان لایان بدەن ، هەر ئەوان سبەی دەبنە سەر بازی دڵسۆزی ئیسلام ،بەڵکو دەبنە سەرکردەکانی وەکو عمری کوڕی خطاب.\n٥-لەلایەکی تریشەوە ئەو جوامێری و مەردایەتیەی لە نێو عربدا هەبوو ڕادەپەڕی لە پێناو ستەم لێکراواندا، بەتایبەتی ئەگەر ئەو ستەمە لە کەسێکی ناودارو بەخشندە بکرایە، بۆ نموونە ئبنو دغونە ڕازی نەبوو کە واز لە ابو بکر بهێنێت کە پێاوێکی بەخشندەبوو کە کۆچ بکات و لە مککە دەر بچێت،لە وکارەدا سەر شۆڕییەکەی دەبینی لەسەر عرەبەکان، پێشنیاریشی کردە سەری کە داڵدەی بداتو پارێزگاری لێبکات، دواین ئەو دیاردانەش پوچەڵکردنەوەی ڕێکەوتننامەی گەمازرۆ دانەکە بوو بۆ بەنی هاشم لە دۆڵی ابو تاڵب.\n٦-ئەگەریشی هەیە کە بەهۆی کەمی ژمارەی مسوڵمانانەوە بوبیت لەو سەردەمە و گەمارۆدانیان لە مککە چونکە بانگەوازەکە هێشتا نەگەیشتبۆ ئەوپارچانەی تری دورگەی عەرەب، یان گەیشتبوو بەڵام بە شێوەی پچڕ پچڕ،هۆزەکانیش هێشتا بێلایەن بوون کە بەرپا ببو لە نێوان خودی ڕۆڵەکانی قوڕەیشدا، چونکە لەوانەی ئەو شەڕە بە تەواو بوونی کۆمەڵی مسوڵمانان کۆتای بهاتایە با چەند ئەوەندەی خۆشیان لە بتپەرستان بکوشتایە ، ئیسلامیش جارێکی تر هەڵنەدەستایەوە، لە کاتێکدا ئیسلام بۆ ئەوە هاتبوو ببێتە سیستەمی ژیانو پەێڕەوی دونیاو دواڕۆژ.\n٧-هۆیەکی تر ئەوەیە کە پێویستیەکی زۆر نەبو بۆفەرمانکردن بە شەڕو بەرپەرچدانەوەی ئەشکەنجەدان، چونکە مەسەلە سەرەکیەکە بانگەواز بوو کە هاتبوە دی، بونیشی لە بوونی پێغەمبەردا بوو صلی اللە علیە وسلم ئەویش لە ژێر پارێزگار شمشێرەکانی بەنو هاشمدابوو، هەردەستێکیس درێژ بکرایە بۆ پێغەمبەر صلی اللە علیە وسلم سەرەنجامەکەی بڕین بوو،بۆیە کەس جورئەتی ئەوەی نەدەکرد ڕاگرتنی بانگەوازەکەی لێ قەدەغەبکات لە جێگا گشتییەکانی قوڕەێشدا لە کعبەو دەورو بەری یان لەسەر تەپۆلکەی صفا، یان لە دانیشتنە گشتیەکان،کەسیس نەیدەتوانی زیندانی بکات یان بیکوژێت، یان قسەیەکی دیاریکراوی بسەپێنێتە سەر.\nالسيرة النبوية عرض وقائع وتحليل أحداث ـ الدكتور علي محمد الصلابي.ص:٢٤٥-٢٤٨


208. ڕاپۆرتێك ده‌رباره‌ی وزه‌ی ئه‌تۆم | ماڵپه‌ڕی سانا\n> ڕاپۆرته‌كان\t> Protected: 208. ڕاپۆرتێك ده‌رباره‌ی وزه‌ی ئه‌تۆم\tProtected: 208. ڕاپۆرتێك ده‌رباره‌ی وزه‌ی ئه‌تۆم


کوردیپێدیا - 14-12-2002\n📅 14-12-2002 ℹ | پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\n- بەستنی کۆنگرەی ئۆپۆزیسیۆنی ئێڕاقی لە لەندەن بەبەشدارییەکی بەرچاوی کورد. لە کۆنگرەکەدا مەسعود بارزانی و جەلال تاڵەبانی بەشدارییان کرد و بەعەرەبی وتاریان خوێندەوە. هەروەها نوێنەری بزووتنەوەی ئیسلامیی کوردستانیش بەشداربوو. کۆنگرەکە 3 رۆژ دەخایەنێت.


با لەئەرمەنەوە فێربین\nیەک سەدەیە لۆبی ئەرمەن کار بۆ ئەوەدەکات کە پرسی کۆمەڵکوژی ئەرمەنەکان کە لەساڵانی سەردەمی جەنگی جیهانی یەکەم (1914 ـ 1918) لەلایەن دەوڵەتی عوسمانی لەدژیان ئەنجامدراوە بەجینۆساید بناسێت.\nئەوان لەو ماوە زەمەنیەدا نە فشارەکانی دەوڵەتی تورکیا لەتێکۆشانیان ساردی کردنەوەو بێ نە بێئومێدیش بوون کە لەو پرسەدا جیهان پشتیوانیان لێبکات، بگرە ئەوان زۆر بەبەرنامە بۆ پرسی بەجینۆسایدناساندنی کۆمەڵکوژی ئەرمەن لۆبیان لەسەر ئاستی وڵاتە کاریگەرەکانی جیهان دروسستکردو کاریان بۆ ئەو پرسە کرد.\nکۆمەڵکوژی ئەرمەنەکان کە ساڵانە لە24ى نیسان یادی دەکرێتەوە، پێشتر لەلایەن چەندین وڵاتی وەک (ئەڵمانیاو فەرەنساو روسیاو ئیتاڵیا) وەک جینۆساید ناسێندرابوو، وا ئەمساڵیش لەهەمان ڕۆژدا جۆ بایدن، سەرۆکی ئەمەریکا بەڵێنی خۆی لەناسینی کۆمەڵکوژی ئەرمەنەکان بەجینۆساید بردەسەر.\nئەو بەڵێنەی کە ساڵی پار لە کاتی بانگەشەی هەڵبژاردنی سەرۆکایەتی دایبووی، کە ئەگەر بگاتە کۆشکی سپی کار بۆ بەجینۆسایدناساندنی کۆمەڵکوژی ئەرمەن دەکات.\nبەم هەنگاوەشی (بایدن) دەبێتە یەکەمین سەرۆکی ئەمەریکا کە بەڵینی بۆ ئەرمەنەکان دەکاتە کردار، چونکە پێش ئەو زۆرێک لە سەرۆکەکانی ئەمەریکا ئەو بەڵێنەیان بە ئەرمەنەکان دابوو، بەڵام بە لە بەرچاوگرتنی پەیوەندی نێوان (ئەمەریکا- تورکیا) لەبەفەرمی داننان بەجینۆسایدی ئەرمەنەکان خۆیان بەدووردەگرت. شایانی باسە ساڵی 1915 دەوڵەتی عوسمانی لەدوا ساتەکانی دەسەڵاتی خۆیداو وەک کاردانەوەیەک لەبەرامبەر شکستی لەجەنگی جیهانی یەکەم زیاتر لەملیۆنێک‌و نیو لەهاوڵاتی ئەرمەنی کە دانیشتوو ژێر قەڵەمڕەوی دەوڵەتی عوسمانی بوونە ڕادەگوازێت‌و بەشی زۆریان رووبەڕویی کۆمەڵکوژی دەکرێنەوە.\nپرسی کۆمەڵکوژی ئەرمەنەکان لە ماوەی ئەم سەد ساڵەدا لە لایەن دەوڵەتی تورکیا کە میراتگری دەوڵەتی عوسمانیە ئینکاری لێکراوە، ئەوەنەبێت کە لەساڵی 2014 حکومەتی تورکیا سەرخۆشی لەقوربانیانی ئەو کارەساتە کرد، بەڵام ئەمڕۆشی لەگەڵ دابێت تورکیا بەچەمکی کۆمەڵکوژی‌و جینۆساید زۆر هەستیارە دژایەتی هەر هەوڵێک دەکات کە بۆ بەجینۆسایدناساندنی کۆمەڵکوژی ئەرمەن بدرێت.\nشایانی باسە ئەرمەنەکان تاکە نەتەوەی ناوچەکە نەبوونە کە لە لایەن هێزە بالادەستەکانی ناوچەکە کۆمەڵکوژ کرابن، بگرە نەتەوەی کورد لەسەر دەستی دەوڵەتی عوسمانی و میراتگرانی ئەو دەوڵەتە لەدەوڵەتەکانی تورکیاو عێراق بەتایبەتی، چەندینجار پرۆسەی کۆمەڵکوژی لەدژ ئەنجامدراوه، لە(ئەنفال‌و راگواستن‌و کۆمەڵکوژی، کیمیاباران....هتد) کە هەموو ئەمانە بەپێی جاڕی گەردوونی مافی مرۆڤ‌و یاسا نێودەوڵەتیەکان، بەڕەگەزی سەرەکی جینۆساید هەژماردەکرێن.\nشایانی باسە تورکیا وێڕای ئەو فشارانەی بۆ بە جینۆساید ناساندنی ئەرمەن هێشتا دەستی لە کۆمەلکوژی کورد هەڵەگرتووە، نموونەی ئەو سیاسەتەی کە لە عەفرین پەیڕەوی دەکات لە (راگواستن و گرتن و کوشتن و گۆڕینی دیمۆگرافیای ناوچەکە).\nلێرەوە دەپرسین کە ئایا کورد بۆ جینۆساید ناساندنی پرسی ئەنفال و کیمیاباران و کۆمەڵکوژیەکانی دیکە کە لە رابردوودا داگیرکەران دەرهەق بە میللەتی کورد ئەنجامیان داوە چی کردووە؟\nو چۆن چاو لە ئەزموونی ئەرمەنەکان بکەین؟\nگومانی تێدانیە کە لەبەر چەندین هۆکار پرسی کۆمەڵکوژی ئەرمەن و کورد بەراورد ناکرێت، جارێ دەبێت بزانین ئەرمەن دەوڵەتی تایبەت بە خۆی هەیە، تا ئێستا کورد نیەتی، بەڵام دەبێت ئەوەش بڵێین ئەوەی لە پرسی ناساندنی جینۆسایدی ئەرمەن لە وڵاتان رۆڵ دەگێڕێت لۆبی ئەرمەنیە، نەک خودی دەوڵەتەکە، کە لەمەشدا کورد ئەگەر بە بەرنامەکاری کردبا ئێستا دەبووە خاوەنی کەرستەی لۆبیەکی کاریگەر کە بتوانێت کار بۆ ناساندنی جینۆسایدی کورد بکات، بەلام دیار کە نەیکردووە.\nشایانی باسە لە رووی یاسایی کورد لە باشووری کوردستان دەیتوانی سوود لە بڕیارەکانی دادگای باڵای تاونەکانی ئەنفال و هەڵەبجە ببینێت، بەڵام دەسەڵاتدارانی هەرێمی کوردستان نەک هەر ئەوەیان نەکرد، بگرە هاوکاری ئەو دادگایەش نەبوون بۆ رادەستکردنی تاوانبارانی ناوخۆ کە ژمارەیان زیاتر لە سێ سەد تاوانباربوون کە لەلایەن دادگای باڵای تاوانەکان لە بەغدا داواکرابوون.\nلێرەدا تێدەگەین ئەگەر لە ئایندەدا بمانەوێت کۆمەڵکوژەیەکانی کورد بە جینۆسیاد بناسرێت، دەبێت چاو لە ئەزموونی ئەرمەنەکان بکەین، و لە ئاستی وڵاتان لۆبی درووست بکەین، تا لۆبی کورد رۆڵی لە هەلبژاردنی ولاتان هەبێت.\nئەرمەنەکان لە دوو هەلبژاردنی گرنگی سەرۆکایەتی فەرەنسا و ئەمەریکا توانیان کارتی بەردەستیان بەکاربهێنن بۆ پرسی بە جینۆساید ناساندی کۆمەڵکوژی ئەرمەن، با کورد لە ئێستاوە بۆ هەڵبژاردنەکانی ئایندە ئەم بابەتە بخاتە کارنامەی خۆی، ئێستا نا سەد ساڵی دیکە، با ئەو پرسە کاری لەسەر بکرێت.\nوەک چۆن دەبینین لە ئێستادا وا ئەرمەنەکان بەرهەمی سەد ساڵ تێکۆشانی خۆیان وەردەگرنەوە، وەک سەرۆکی ئەمەریکا جۆ بایدن، لە رۆژی ٢٤/٤/٢٠٢١دەڵێت: 'بۆیە دانمان نا بە جینۆسایدی ئەرمەن تا کارەساتی وا روونەداتەوە' ئێمەی کوردیش تا جارێکی دیکە ئەنفال‌و کیمیاباران نەکرێینەوە دەبێت کار بۆ بەجینۆسایدناساندنی کۆمەڵکوژیەکانمان بکەین.\nبا لەئەرمەنەوە فێربین \nچۆن چاو لە ئەزموونی ئەرمەنەکان بکەین؟\nلە نەورۆزدا وەڵامی هەدەپە درایەوە\nملیۆنان کەس لە هەڵبژاردنەکان دەنگیان پێداوە\nکوردستان لەبەردەم هەژموونی هێزە هەرێمییەکان-شەنگال بەنموونە \nئامادەنین دەستبەرداری ئەو ناوچەیە بن\nپەیامەکەی ئەمەریکا بۆ بەرپرسانی هەرێم\nلە نزیكەوە چاودێریی هەرێمی كوردستان دەكەن\nكورد بەهۆی حەسەن زیرەكەوە دەوڵەمەندترین نەتەوەیە لە میلۆدیدا


ئەنجومەنی پاراستنی مافی بەکاربەر دابمەزرێنن باشترە ؛\nحکومەتی هەرێم بڕیاری دروستکردنی دامەزراوەی نشتمانی دەرمانیدا ، کەتایبەتە بەکڕین وبەرهەمهێنان وفرۆشتنی دەرمان . بنیادنان ودامەزراندنی دامەزراوەیەکی لەو چەشنەو جێبەجێکردنی بڕیاروڕاسپاردەکانی تایبەت بەو دامەزراوەیەو نەهێشتنی قۆرخکاری لەوبوارەدا بۆئێستای هەرێم گرنگە ، چونکە لەئێستادا لەچەندین وڵاتی جیاجیاوە هێندە دەرمان دێتە هەرێم کەنەک بەشی پێداویستی پێنج ملیۆن هاوڵاتی بەڵکو بەشی زیاتر لەپێنج هێندەی دانیشتوانی ئێستای هەرێم دەکات .\nلەئێستادا ( ۲۸۳)کۆمپانیای تایبەت بەدەرمان وپێداویستی پزیشکی هەیەلەهەرێمدا ، کەلەنێویاندا ( ۱۸۰) کۆمپانیایان تەنها تایبەتە بەدەرمان .\nحکومەت وبەرپرسەکانی دەڵێن کەئەم دامەزراوەیە بۆپاراستنی مافی بەکاربەرە ، بەڵام حکومەت لەبری ئەم دامەزراوەیە کەبەتەنها تایبەتە بەدەرمان دەیتوانی ئەنجومەنی پاراستنی مافی بەکاربەری دابمەزاندایە کە لەساڵی (۲۰۱۰)وەو لەکابینەی شەشەمدا کە د.بەرهەم ئەحمەدساڵح سەرۆکی بوو بەفەرمی بڕیاری دامەزراندنی درا بەڵام لەوساتەوە تاکو ئێستا ئەو دامەزراوەگرنگە نەک بنیاد نەنراوە بەڵکو بیریش چۆتەوە ، کەلەڕێگەیەوە دەتوانرا ڕێگە لەهاوردەکردن وبەرهەمهێنانی کاڵاو شمەک وخواردن وخواردنەوەی کوالێتی نزم وساختەبگیرایە بەدەرمانیشەوە .چونکە پێکهاتەی ئەنجومەنە نوێنەری وەزارەتەکانی ( بازرگانی وپیشەسازی، کشتوکاڵ ، تەندروستی ، گواستنەوەوگەیاندن) .....وهتد تێدادەبێت.\nبۆیە گەر حکومەت وبەرپرسەکانی هەربەڕاست دەیانەوێت کاڵای باش و تەندروست و دوورلەساختەکاری بێتە نێو هەرێم و هاوڵاتیانیش جۆرێک دڵنیاییان لادروست بێت ئەوا باشترین وپێویست ترین کارێک کەبیکات دامەزراندنی ئەو ئەنجومەنەیە کە زیاتر لە هەشت ساڵە بڕیاری لێدراوە .\nوەهەربۆ ئەومەبەستەش لەپەرلەمانی کوردستان یاسای ژمارە (۹)ی ساڵی (۲۰۱۰) کەتایبەت بوو بەجێبەجێکردن وبەرکارکردنی یاسای ژمارە ( ۱)ی ساڵی ( ۲۰۱۰) ی پاراستنی بەکاربەری فیدڕاڵ دەرکرا ، و لەبەرواری ( ۱٦-۸-۲۰۱۰) وە لەڕۆژنامەی (وقائع کوردستان) بڵاوکرایەوە کەبەپێی یاساکە دەبوایە دوای تێپەڕببونی یەک مانگ بەسەربڵاوکردنەوەی یاساکە لەڕۆژنامەی فەرمی (وقائع کوردستان) دەست بەجێبەجێکردنی بکرێت ، وە ئەنجومەنی پاراستنی بەکاربەیش دابمەزرایە .\nبەڵام تائێستاشی لەگەڵدا بێت کەهەڵبژاردن بۆخولی پێنجەمی پەرلەمانیشکراوەو خەریکە وادەی کارکردنی کابینەی هەشتەمی حکومەتیش کۆتایی پێ دێت ، نەئەنجومەنەکە دامەزراوەو نەکاریش بەو یاسایەی بەکاربەری فیدڕاڵ دەکرێت .\nبۆیە یاساو بڕیار کەنەکەوێتە بواری جێبەجێکردنەوەو بەرکارنەکرێت جگەلەنوسراوێکی سەرکاغەز هیچی ترنیە.\nوەئێمە لەم خولی چوارەدا وەک لیژنەی تایبەتمەند واتا لیژنەی بازرگانی وبەکاربەرلەپەرلەمانی کوردستان چەندین جار نوسراومانکردوە بۆ حکومەت ولایەنی پەیوەندیدار بۆدامەزراندنی ئەنجومەنەکەو بەرکارکردنی یاساکەی فیدڕاڵ بەڵام بەداخەوە حکومەت وبەرپرسەکانی لەساڵانی ڕابردوودا تابەئێستاش دەگات وەڵامێکی ڕونیان نەداینەوە کەبۆچی لەئاست دامەزراندنی ئەو ئەنجومەنە خۆیان کردۆتە کەڕڕەی شەربەت وفززەیان لەخۆیان بڕیوە .\nخوازیارم بنیادنانی دامەزراوەی دەرمان سەرەتای دامەزراندنی ئەنجومەنی پاراستنی بەکاربەربێت لەهەرێمدا ، چونکە هەرێمێک بەتەواوی بەکاربێت وچاوەڕوان بێت کاڵاوشمەک وپێداویستیەکانی ژیانی ڕۆژانەی لە دەرەوە بۆهاوردە بکرێت ئەوا بۆپاراستنی ماف و دڵنییایی لەو کاڵاوشمەکانەی ڕۆژانە بەکاری دێنێت ، دامەزراندنی ئەوئەنجومەنە لەئەنجومەنی نەوت وغازبۆ پێویسترە کەسەرۆک وجێگری سەرۆکی حکومەت و وەزیرانی سامانەسروشتیەکان ، دارایی وپلان دانان سەرپەرشتی دەکەن وتێیدا ئەندامن .\nـــ عەبدولڕەحمان عەلی ڕەزا .......... ۱۷ - ۱۰ - ۲۰۱۸ زاینی .\nبڕیاردەری لیژنەی بازرگانی وبەکاربەری پەرلەمانی کوردستان\nپه‌روه‌رده له ناسریه......!!...\nراپەڕین.. بەڵام بە شێنەیی تر...


خرانەخوارەوەی خۆفڕێکی تورکیا لەلایەن سووریاوە - SAHAR KURDISH (Sorani)\nشوبات 26, 2020 09:14 Asia/Tehran\nسەرچاوە هەواڵدەریە سووریایەکان ڕایانگەیاند کە خۆفڕێکی تورکیا لەلایەن ئەرتەشی سووریا لە باشووری پارێزگەی ئیدلیب"ی ئەو وڵاتە خراوەتە خوارەوە.\nبەپێی ڕاپۆرتی هەواڵدەری فەرمی سووریا "سانا" ئەرتەشی ئەو وڵاتە فرۆکەیەکی جۆری خۆفڕی تورکیای لە دەڤەری دادیخی لای باشووری پارێزگەی ئیدلیب خستۆتە خوارەوە.\nئەرتەشی سووریا لەم دواییانەدا ڕایگەیاندبوو ڕووبەڕووی هەر ئامانجێکی دوژمنکاری ئاسمانی لە ئاسمانی وڵاتەکەی دا دەبێتەوەو لێکی بڵاو دەکا. فڕۆکە شەڕکەرە سووریایەکان هەروەها هەر ئەمڕۆ فڕگەی تەفتازی ئیدلیبی بۆردمان کرد کە بنکەی چەکدارانی تورکیای لێ جێگیرە.\nهەواڵێکی دیکە لە سووریا ئەوەیە کە لەئاکامی ئۆتۆمبێلێکی بۆمبڕێژکراو کە لە نزیک یانەی وەرزشی تشرینی ناوەندی دیمشق ڕووی دا کەسیک کوژراو کوسێکی دیکەش بریندار بوو، سەرلەبەیانی دوێنێ ش تەقینەوەی پاشماوەی مینی چێندراوی ڕەشەکوژەکان لە دەڤەری لیرموونی باکووری شاری حەلەب بووە هۆی کوژرانی دوو کرێکاری شارەوانی.\nهەر بەو ئاراستەیەدا ئەرتەشی سووریا لەماوەی ٣٦ کاژێری ڕابردوودا لەدوای شەڕێکی توند لەگەڵ ڕەشەکوژەکان توانی زاڵ ببێتەوە بەسەر شانزدە دەڤەری لای باشووری پارێزگەی ئیدلیب.\nهاوکات لەگەڵ زاڵ بوونی ئەرتەشەکەی سووریا بەسەر ناوچەگەلێک لە پارێزگەکانی ئیدلیب و حەلەب و حەسەکە ئەرتەشی تورکیا بەئاراستەی پاڵپشتی لە ڕەشەکوژەکان لەماوەی چەند ڕۆژی ڕابردوودا بنکەو بارەگای ئەرتەشی سووریای داوەتە بەر پەلامارو لەگەڵ ئەو هێزانە تووشی تێک هەڵچوون هاتوە.


نه‌خشه چه‌وه‌ڕيكريايه‌گه‌ى عراق و سوريا – Rojapp\nHome/هەواڵنێرەکان/نه‌خشه چه‌وه‌ڕيكريايه‌گه‌ى عراق و سوريا\nنه‌خشه چه‌وه‌ڕيكريايه‌گه‌ى عراق و سوريا\nHooshyar June 8, 2015 هەواڵنێرەکان Leave a comment 90 Views\n– ده‌وڵه‌ت كوردستان\nئى ده‌وڵه‌ته ئه‌كه‌فێده باكوور عراق و شاره‌يل هه‌ولێر، كه‌ركووك، سلێمانى، دهۆك ئه‌گريده خوه‌ى، به‌شيگ له چه‌وديره‌يليش باوه‌ڕيان ئه‌وه‌سه له ئه‌گه‌ر سه‌روه‌خوه‌يبوين باشوور كوردستان، خوه‌رئاواى كوردستانيش ئه‌ياده بان ئى ده‌وڵه‌ته.\n– ده‌وڵه‌تيگ ئه‌را سونى\nئى ده‌وڵه‌ته ئه‌كه‌فێده ناوڕاس و خوه‌رئاواى عراق، ئمجا وه بوونه‌ى پڕچه‌ك نه‌كردن هووزه‌يل سونى و ره‌تكردنه‌وه‌ى ده‌سوه‌رداين چه‌كداره‌يل شيعه له‌و ناوچه‌يله، ريكخرياگ داعش ئه‌دێده باڵاده‌س ئى ده‌وڵه‌ته، ئى ده‌وڵه‌تيشه له شار به‌غداوه تا دويا خاڵ باشوور عراق دامه‌زريه‌يد.\nئيسه له سوريا 4 پيكهاته باڵاده‌سن و چه‌وديره‌يليش باوه‌ڕيان ئه‌وه‌سه ئاينده‌ى سوريايش هه‌ر وه‌ى شيوه‌سه.\nكورده‌يل كه‌فتنه‌سه باكوور سوريا له‌بان مه‌رز عراق(باشوور كوردستان)و به‌شيگيش له‌ليان ئه‌كه‌فنه بان مه‌رز توركيا(باكوور كوردستان). شاره‌يل گه‌وراى پيكهاتنه له قاميشلۆ، عه‌فرين، كۆبانى و چه‌ن شاريگ تر.\n– ريكخرياگ داعش\nداعش كۆنترۆڵ نزيكه‌ى نيمه‌ى خاك سوريا ئه‌كا، ديارترين ئه‌و شاره‌يله ك داعش ده‌سڵات گرته‌سه بانيان پيكهاتنه له: ڕه‌قه، دێره‌زوور، ئه‌لبوكه‌مال، ته‌دمر.\nله‌وه‌ر ئه‌وه‌گ داعش ده‌س گرته‌سه بان ناوچه‌يل مه‌رزى وه‌ليد و ئه‌لبوكه‌مال له‌بان مه‌رز عراق – سوريا، هه‌ر وه‌و خاتريشه دروسكردن ده‌وڵه‌ته‌گه‌ى له هه‌ردوگ ديم عراق و سوريا ئاسانتر بويه.\n– ئۆپۆزسيۆن سوورى\nديارترين هيزه‌يلى پيكهاتنه له به‌ره‌ى نوسره، ك له‌لايگ جه‌نگ داعش ئه‌كاو له‌لايگ تره‌و جه‌نگ رژيم سوريا ئه‌كا.\nئۆپۆزسيۆن سوورى ده‌سگرته‌سه بان شاره‌يل حه‌له‌ب، سه‌راقب، جسر شغور و ئيدليب و ناوچه‌يگ فراوان ده‌رعا.\n– رژيم به‌شار ئه‌سه‌د\nناوچه‌يل ژير ده‌سڵات رژيم سوريا پيكهاتنه له: ديمه‌شق، ناوچه‌يل مه‌رزى خوه‌رئاوا له‌بان ده‌رياى ناوين و لوبنان، يه‌يش بيجگه شاره‌يل حمس، لازقيه، ته‌ڕتوس و قه‌سير.\nوه‌ل ئه‌وه‌يشا رژيم به‌شار ئه‌سه‌د گه‌وراترين زه‌ره‌دمه‌ن جه‌نگه‌يل سورياس.\nPrevious كومپانيايه‌يل جه‌هانى خوازيارن نه‌فت وه گرانتر له كوردستان بسينن\nNext بڕين مووچه‌ی بنديواريه‌يل هه‌وه‌جه وه ئه‌مريكا ديريد


پەیامی کۆمەڵە بە بۆنەی ٧٠هەمین ساڵیادی دامەزراندنی پارتی دیموکراتی کوردستان - کۆمەڵەی زەحمەتکێشانی کوردستان\nبەڕێز مەكتەبی سیاسیی پارتی دیموكراتی كوردستان\nبە بۆنەی حەفتاهەمین ساڵیادی دامەزراندنی پارتی دیموكراتی كوردستان لەلایەن خۆمانەوە گەرمترین پیرۆزبایی ئاراستەی ئێوە‌و سەرجەم ئەندامان‌و پێشمەرگەكانی پارتەكەتان دەكەین.\nیادی دامەزراندنی پارتی ئەمساڵ لەكاتێكدا دەكرێتەوە كە كوردستان لەبارودۆخیكی زۆر هەستیاردایە‌و لەم دۆخەشدا گرینگترین ئەرک بۆ حیزبێکی دەسەڵاتداری وەک پارتی، پاراستنی یەکڕیزی و یەکێتی گەل و هێزە سیاسیەکانیەتی.\nهیوادارین ساڵی نوێ لە ژیانی پارتیتاندا ببێتە ساڵی سەرکەوتن بەسەر تیرۆریستان و دوژمنانی گەل و ببێتە ساڵی پەرەپێدانی دێمۆکراسی و چەسپاندنی یەکڕیزی زۆرتر لە باشووری کوردستان.\nپێویستە لەو رۆژەدا سڵاو دەنێرین بۆ گیانی پاکی هەموو شەهیدانی پارتی و بزووتنەوەی رزگاریخوازی کوردستان و بنەماڵەی سەربەرزیان.\nجارێكی دیكە پیرۆزبایی ئەم رۆژەتان لێدەكەین‌و هیوای سەركەوتنتان بۆ دەخوازین\nدەستەی كارگێڕیی کۆمەڵەی زەحمەتکێشانی کوردستان\n2016/08/16 /by عەتا\nراگەیاندنی كۆمەڵە: شكۆدار بێت 37 ساڵ خۆڕاگریی خەڵكی كوردستان... دیمانەیەکی بەرنامەی (باسی رۆژ) کاناڵی کوردستان ٢٤ لەگەڵ هاوڕێ عومەر ئێلخانیزادە...


ژنان و كچانی رزگاربوی تەلەعفەر؛ دوای رزگاربونیشیان لـە چنگی داعش هەر تـەنیان\nبەغدا، 20ی ئەیلولی 2020، كچە رزگاربویەكی توركمان فۆتۆ: راگەیاندنی وەزارەتی كۆچ و كۆچبەران\nژنان و كچانی رزگاربوی دەستی داعش لە پێكهاتەی توركمان، بە پێچەوانەی رفێنراوانی ئیزیدی هیچ رێكخراو و لایەنێكی حكومی و ناحكومی نەبو رویانتێبكەن، تەنانەت هیچ لایەنێكیش نەبو ئەركی گەڕان بەدوایاندا و یارمەتیدانیان بۆ دەربازبون لەچنگی رێكخراوی داعش بگرێتەئەستۆ.\nچالاكوانان و رێكخراوەكانی كۆمەڵی مەدەنی لە قەزای تەلەعفەر ئاماژە بەوەدەكەن، ژمارەی رفێنراوانی ئەو قەزایە 637 كەس بوە له نێویاندا 437 ئافره‌ت، كه لە نێوان ساڵی 2017 تا 2019 ته‌نیا 46 كەسیان ئازادكراون، له‌و ژماره‌یه‌ش 23 لە ڕەگەزی مێ و 23 لە ڕەگەزی نێر.\nبەشێك لە كچە رزگاربوەكان ڕوبەڕوی دەستدرێژی سێكسی و لەباربردنی منداڵ بونەتەوە، هاوكات كەسوكاری بەشێك لەو رزگاربوانە ئامادەنین هیچ زانیارییەك لەبارەیانەوە بدركێنن، ئه‌وه‌ش لەبەر چەند هۆكارێكی كۆمەڵایەتی.\n"دوای سێ ساڵ لە دیلی و نەهامەتی، بەدیاریكراوی لە 3ی تەمموزی 2017، ئەو خێزانەی منیان لە خانەیەكی بێسەرپەرشتان لە موسڵ هەڵگرتەوە و لەژێر هەڕەشە ناچاریانكردم شو بە یەكێك لە كوڕەكانیان بكەم، دەستبەردارم بون، دوای ئەوەی دڵنیابون هێزە ئەمنییەكان بەشوێنیان زانیوم"، ئەزهار بەمشێوەیە باس لە ساتەكانی رزگاربونی لەدەستی چەكدارانی داعش دەكات.\n"دوای چوار رۆژ لە هەڵاتنم بۆ ناوچەیەكی نزیك گەیارە، بە هێزە ئەمنییەكانم وت من توركمانم و لەلایەن داعشەوە رفێندرابوم، خۆشبەختانە چەند چەكدارێكی توركمانی خەڵكی تەلەعفەرم دۆزییەوە كە پەیوەندییان بە كەسوكارمه‌وه كرد و رۆژی دواتر ڕادەستیانیان كردمەوە"، ئەزهار بۆ (كەركوك ناو) وای وت.\nئەزهار قوڕگی پڕ بو لە گریان كاتێك هاتە سەر باسی دایكی و خوشكەكەی و دوان لەبراكانی، كە لەلایەن داعشەوە بێسەروشوێنكران و تائێستا چارەنوسیان نادیارە، هاوكات سێ برای دیكه‌ی لەدوای كۆنتڕۆڵكردنەوەی تەلەعفەرەوە گەڕاونەتەوە.\nنەینەوا، 19ی ئابی 2017، بەشداریكردنی هێزە ئەمنییەكان لە پرۆسەی كۆنتڕۆڵكردنەوەی قەزای تەلەعفەر فۆتۆ: راگەیاندنی پۆلیسی فیدراڵی\nدوای ڕوخانی خانوەكەیان و لەناوچونی باخەكەیان لە گوندێكی نزیك تەلەعفەر، ئێستا ئەزهار لەگەڵ باوكی و چوار برای لەخانویەكی كرێ لەباكوری تەلەعفەر دەژین، هەرچەندە گەڕاوەتەوە بۆ خوێندن و كار بۆ بەدیهێنانی ئاواتەكانی دەكات، بەڵام هێشتا ئاسەواری ئەو شۆكە بەرینەداوە كە لەژێر دەستی چەكدارانی داعش دوچاری بوو.\nئەزهار یەكێكە لەو 437 ژن و كچە توركمانەی قەزای تەلەعفەر كە دوای رفاندنیان لەساڵی 2014 لەلایەن داعشەوە، رزگاریان بوو، هاوكات چارەنوسی ئەوانی تر دیارنییە، ئەو رزگاربوانەی كە (كەركوك ناو) قسەی لەگەڵ كردون ئاماژە بەوەدەكەن، روبەڕوی ئازار و نەهامەتی زۆر بونەتەوە، بەرلەوەی هێزە ئەمنییەكان لە دیلی رزگاریان بكەن دوای كۆنترۆڵكردنەوەی شاری موسڵ لەساڵی 2017دا.\nهێزە ئەمنییەكان رفێندراوەكان رزگار دەكەن\nبوشرا؛ كچە رزگاربویەكی تری دەستی داعش كە لە سەرەتای ساڵی 2017 ئازادكرا، باس لە چیرۆكی رزگاربونی لەچنگی رێكخراوەكە دەكات و دەڵێت "لەسەرەتای ساڵی 2016، كاتێك لەخانەی بێسەرپەرشتانی موسڵ بوم، بەزۆر درام بەشوو، لەگەڵ دەستپێكردنی پرۆسەی رزگاركردنی موسڵ و پاش مانەوەمان بۆ ماوەی ساڵێك لەبەری ڕاستی شاری موسڵ، خۆمان گەیاندە بەری چەپی شارەكە".\nهێزێكی هەواڵگری سەربازیی بەپشتبەستن بەو زانیارییانەی دەستیان كەوتبوو گەیشتنە شوێنەكەم و رزگاریانكردم\n"هەركات هێزە ئەمنییەكان لەناوچەكانی نیشتەجێبونیان نزیك دەبونەوە، ڕویاندەكردە ناوچەیەكی تر، دواتر شوێنەكەیان جێهێشت و بەتەنیا لەخانویەك لەناوەندی گەڕەكی ئینتیساری بەری چەپی موسڵ مامەوە، تا هێزێكی هەواڵگری سەربازیی بەپشتبەستن بەو زانیارییانەی دەستیان كەوتبوو گەیشتنە شوێنەكەم".\nبوشرا وتی لە 4ی كانونی دوەمی 2017 رزگاركراوه و دواتر پەیوەندییان بە برا گەورەكەیه‌وه كردووه و گه‌ڕاوه‌ته‌وه ناو خێزانه‌كه‌ی.\nجگە لە بوشرا، شەش كەسی تر لە خێزانەكەی رفێنرابون، سێ كه‌سیان گەڕانەوە، برایەكی كە تەمەنی 12 ساڵە، لەگەڵ دوو خوشكی تەمەن 16 ساڵ و 11 ساڵ، بەڵام تائێستا چارەنوسی خوشكە تەمەن 19 ساڵەكەی، باوك و دایكیشی نادیارە.\nنەبونی هیچ سەنتەرێك بۆ رزگاركردنی ژنان و كچانی توركمان\n"شێوازی رزگاركردنی ژنان و كچانی توركمان لەچنگی داعش زۆر جیاوازە لەوەی ئێزیدییەكان كە زۆربەیان بەپارە ئازادكراون"، ئەوەش بەوتەی ئەحمەد عەلی.\nئەحمەد عەلی، كە چالاكوانی مەدەنییە دەڵێت ئەو ژن و كچە توركمانانەی لەكاتی كۆنتڕۆڵكردنەوەی موسڵ و تەلەعفەر ئازادكراون، هیچ بڕە پارەیەك له‌به‌رانبه‌ر ئازادكردنیاندا نەدراوە، بەڵكو ئەو خێزانانەی لایان بون و بەزۆر لەكوڕەكانیان مارە كردبوو، دەستبەرداریان دەبون و لەلایەن هێزە ئەمنییەكانەوە دەدۆزرانەوە و رادەستی كەسوكاریان دەكرانه‌وه.\nبەوتەی ئەحمەد "رفێندراوە توركمانە ئازادكراوەكان هیچیان لەدەرەوەی عیراق نەبون، لەكاتێكدا زۆربەی ئێزیدییە رزگاركراوەكان لە سوریا بون، هەروەها هیچ لایەنێك یان نوسینگەیەك نەبووە هەوڵی دۆزینەوەیان بدات، تەنانەت بەدۆكیومێنتكردنی كەیسەكانیشیان تەنیا لەلایەن چەند چالاكوانێكەوە دەكرا".\nنەینەوا، 12ی ئاداری 2019، رزگاركردنی چوار منداڵی توركمانی خەڵكی تەلەعفەر لەچنگی چه‌كدارانی داعش فۆتۆ: جەعفەر تەلەعفەری\nدەزگای رزگاركردنی توركمانەكان، كە رێكخراوێكی كۆمەڵگەی مەدەنییە جه‌خت له‌وه‌ده‌كاته‌وه "بەهۆی نەبونی وشیاری یاسایی و بەهۆی خراپی باری دەرونی و ماددی رزگاربوان، هەروەها نەبونی كەسوكار بەهۆی ئەوەی زۆربەی ئەندامانی خێزانەكانیان رفێندراون، هیچ كامیان سكاڵای فەرمییان لە دادگا یاخود بنكەكانی پۆلیس دژی ئەوانە تۆمار نەكردوە كە مافەكانیان پێشێلكردون."\nدەزگاكە، لە راپۆرتێكدا كە بەتایبەتی بۆ (كەركوك ناو)ی ناردوە، دەڵێت "رزگاربوەكان بەڕێكەوت ئازادكراون، پارە و پەیوەندی تایبەتی هیچ رۆڵێكی نەبووە لە رزگاركردنیاندا، ئەوانی تریش لەچوارچێوەی پرۆسەكانی وەدەرهێنانی داعش لە تەلەعفەر و موسڵ ئازادكراون."\nهه‌روه‌ها ئه‌وه‌ش رونده‌كه‌نه‌وه "رزگاربوان لەدۆخێكی ئاڵۆزدان، زۆربەیان لەگەڵ كەسانێك دەژین كە خێزانی خۆیان نین، بەوپێیەی هێشتا خێزانەكانیان بێسەروشوێنن و هیچ زانیارییەك نییە لەبارەیانەوە، جگە لەوەش هیچ پشتیوانییەكی ماددی و مەعنەوی و دەرونیان لێ نەكراوە."\nرزگاربوەكان بەڕێكەوت ئازادكراون، پارە و پەیوەندی تایبەتی هیچ رۆڵێكی نەبووە لە رزگاركردنیاندا\nكۆمەڵگە درەنگ دانی بە رفاندنیاندا نا\nهەرچەندە لەناوەڕاستی ساڵی 2014ـەوە رفێندرابون كاتێك داعش دەستی بەسەر چەندین ناوچەی پارێزگای نەینەوادا گرت، بەڵام دانپێدانانی نێودەوڵەتی و ناوخۆیی بە رفاندنیان چەندین ساڵ دواكەوت.\nپاش دوو ساڵ لە رفاندنیان، نەتەوە یەكگرتوەكان بۆ یەكەمجار لە 3ی ئابی 2016، لەرێی بەیاننامەیەكی زەینەب بانكورا، نوێنەری تایبەتی سكرتێری گشتی رێكخراوەكە بۆ كاروباری توندوتیژی سێكسی دژی ژنان، ئاماژەی دا بە "هەبونی رفێندراو لە توركمانی شیعە مەزهەب كە روبەڕوی توندوتیژی سێكسی بونه‌ته‌وه لەسەر دەستی چەكدارانی داعش."\nكەركوك، 17ی ئابی 2019، كۆبونەوەی لێپرسراوانی توركمان لەگەڵ ژمارەیەك كچ و ژنی رزگاربوی دەستی داعش فۆتۆ: راگەیاندنی ئەرشەد ساڵحی، سەرۆكی بەرەی توركمانی\nلەئاستی ناوخۆییشدا، دوای تێپەڕبونی پێنج ساڵ بەسەر پرۆسەی رفاندنیاندا، بەدیاریكراوی لە 17ی ئابی 2019، پێكهاتەی توركمان بۆ یەكەمجار لەبەردەم كەناڵەكانی راگەیاندن دانیان نا بەهەبونی حاڵەتی رفاندنی ژنان و كچانی توركمان لەلایەن داعشەوە و ئاماژەیان بەوەدا، كە دوچاری دەستدرێژی سێكسی بونەتەوە.\nئەوكات ئەرشەد ساڵحی، سەرۆكی بەرەی توركمانی لە وتەیەكدا وتی "دابونەریت و بەها خێڵەكییە باوەكان لەو ناوچانە رێگرن لە دركاندنی ژمارە و ناوی رفێندراوەكان."\nوتیشی "ژنانی توركمان كە داعش رفاندنی روبەڕوی قێزەونترین تاوانەكان بونه‌وه، بەڵام لایەنی خێڵەكی كە زاڵە بەسەر خەڵكەكەماندا وایكردوە بەشێوەیەكی بەرفراوان بۆ راگەیاندنەكان نەدوێن"، جەختیشیكردەوە "بەپێی یاسا، پێویستە كاربكەین بۆ یارمەتیدانیان تا دوبارە ئاوێتەی كۆمەڵگە ببنەوە."\nلەلایەكی ترەوە عەبدولمەهدی كەربەلایی، بریكاری عه‌لی سیستانی مەرجەعی باڵای شیعە له عیراق لەمیانەی دیداریدا لەگەڵ كۆمەڵێك لە ژنان و كچانی رزگاربوو لە هەردوو پێكهاتەی توركمان و شەبەك لە 14ی تەموزی 2019، ئامادەیی خۆی نیشاندابوو بۆ پێشوازیكردن لێیان لە كەربەلا و دابینكردنی باشترین خزمەتگوزاری و لەئەستۆگرتنی چارەسەركردنیان و پێشكەشكردنی چاودێری تەندروستی بۆیان لە نەخۆشخانەكانی سەر بە عەتەبەی حوسەینی، وێڕای فەراهەمكردنی شوێنی نێشتەجێبونی شیاو بۆیان.\nقەزای تەلەعفەر دەكەوێتە باكوری خۆرئاوای عیراقەوە، بەدوری 70 كیلۆمەتر لە شاری موسڵ، ژمارەی دانیشتوانەكەی نزیكەی 220 هەزار كەسە كە زۆرینەیان لەپێكهاتەی توركمانن، قەزاكە لەساڵی 2014 كەوتە ژێر دەستی داعش و لە ئابی 2017 لەلایەن هێزە ئەمنییەكانەوە كۆنتڕۆڵكرایەوە.\nتێبینی" ئەزهار و بوشرا دوو ناوی خوازراون، ناوی راستەقینەیان لای (كەركوك ناو) پارێزراوە و لەسەر داوای خۆیان ئاشكرای نەكردووە.


هواوەی ڕێکەوتی ڕاگەیاندنی زنجیرە مۆبایلی Mate 30 ـی ئاشکرا کرد – کەی ئای تی ئێن\nهەواڵ 1, ئه‌یلول 2019\nدەمانزانی کە زنجیرە مۆبایلی هواوەی Mate 30 لەم مانگەدا نمایش دەکرێت. ڕاست بووین، کۆمپانیای هواوەی ڕێکەوتی ڕاگەیاندنی زنجیرە مۆبایلی Mate 30 ـی ئاشکرا کرد.\nکۆمپانیای هواوەی چینی ڕێکەوتی 19 ـی ئەم مانگەی دیاریکرد بۆ ئەنجامدانی کۆنگرەیەک لە شاری میونخی وڵاتی ئەڵمانیا تایبەت بە نمایشکردنی زنجیرە مۆبایلی هواوەی Mate 30. کۆنگرەکە لە ژێر ناوی Rethink Possibilities ـدا دەبێت.\nئەگەر تێبینی بکەیت، لە وێنۆچکەی کۆنگرەکەدا بازنەیەک بوونی هەیە، ئەمەش دڵنیامان دەکاتەوە کە مۆبایلی هواوەی Mate 30 لە پشتەوە خاوەن کامێرای شێوە بازنەیی دەبێت. پێشبینی دەکرێت مۆبایلەکە خاوەن نۆچێکی فراوان بێت، هاوشێوەی iPhone X.\nچاوەڕوان دەکرێت لە کۆنگرەکەدا هواوەی مۆبایلی هواوەی Mate 30 Pro هاوشانی مۆبایلی هواوەی Mate 30 نمایش بکات، هەروەها چاوەڕوان دەکرێت لە کۆنگرەکەدا ڕێکەوتی ڕاگەیاندنی مۆبایلی چەماوەیی هواوەی Mate X ـیش پشتڕاست بکاتەوە.\nتاگەکان Huawei Huawei Mate 30 Huawei Mate 30 Pro Huawei Mate X بەرهەمی نوێ مەیت ۳٠ مەیت ۳٠ پڕۆ هەواڵ هواوەی


ڕۆژنامەنووسێکی بەناوبانگی سلێمانی و ١١ گەنجی دیکەی شارەکانی هەرێمی کوردستان لە دۆخێکی مەترسیدارن لە بێلاڕووسیا\n24 October 2021 16:27\nپەیامی کورد ... ڕۆژنامەنووسێکی بەناوبانگی سلێمانی و ١١ گەنجی دیکەی شارەکانی هەرێمی کوردستان لە دۆخێکی مەترسیدارن لە بێلاڕووسیا\nمەم بورهان قانع، ئەندامی پەرلەمانی كوردستان رایگەیاند، ماوەی ٧ رۆژە ١٢ گەنجی شارەكانی سلێمانی و هەولێر و كەركووك ، لە دارستانێكی سنووری نێوان هەردوو ووڵاتی بێلا ڕووسیا و پۆڵەندا گیریان خواردوە و باری تەندرووستی هەندێكیشیان زۆر خراپە و لە دۆخێکی مەترسیدارن\nمەم بورهان قانع ئەمڕۆ یەکشەممە رایگەیاند، لەنێو ئەو ١٢ گەنجەدا، كە لە داراستانێكی خاڵی سنووری "گرۆدنا"دا گیریانخواردوە، هەشتیان خەڵكی شاری سلێمانی و دوانیان خەڵكی شاری هەولێر و دوو كەسەكەی تریشیان خەڵكی شاری كەركووك ن و یەكێكیش لەوانە رۆژنامەنووسێكی ناسراوی شاری سلێمانییە.\nئەو ئەندامەی پەرلەمانی كوردستان باسی لەوەشکرد، "لەسەر خاڵی سنووری پەڕینەوەدا لە بلا ڕووسیاوە بۆ پۆڵەندا، لەلایەن پاسەوانانی سنوورەوە لێیان دراوە و پارە و خواردنیشیان لێسەندوون و ئەمڕۆ دەبێتە ٧ رۆژ كە لەو دارستانەدا گیریان خواردوە و نە پاسەوانانی سنووری بێلا ڕووسیا رێگایان دەدەن بگەڕێنەوە، نە پاسەوانی سنووری پۆڵەندایش رێگای چوونە ناو ووڵاتەكەیان پێدەدەن".\nمەم بورهان قانع ووتیشی، "لەگەڵ لیژنەی پەیوەندییەكانی پەرلەمانی كوردستان و فەرمانگەی پەیوەندییەكانی دەرەوەی حكوومەتی هەرێم لەسەر هێڵین بۆ ئەوەی ئەو ١٢ گەنجە سەلامەت بن، بەڵام لەئێستادا هەوڵەكان بۆ رزگاركردنیان وەكوو پێویست نییە"، داوایشی لە بەرپرسانی باڵای حكوومەتی هەرێمی كوردستان كرد، لەئاست بەرپرسیارییەتیدا بن بۆ رزگاركردنی گیانی ئەو ١٢ هاووڵاتیەی هەرێمی كوردستان.\nپۆڵەندا بێلاڕووسیا سلێمانی هەولێر کەرکووک


بابەكر دڕەیی - مەلا بەختیار\n"ئەو ڕووداوانەی لەناو یەكێتی‌و كۆمەڵە ڕوویداوە دەبێت وەكو ڕووداوێكی مێژوویی‌و سەیر بكرێن نەك سیاسی‌و ئەمڕۆیی، چونكە بایەخیان تێپەڕیوە، ناكرێت مرۆڤ ئەوانە كاوێژ بكاتەوە بۆ سوودی ئەمڕۆ، كەس ناتوانێت ئەمانە بخاتەوە گۆڕەپانی سیاسی بۆ قازانجی خۆی. پەلاماردانی نەوشیروان مستەفا قابیلی قبوڵ نییەو ئەوەی مەلا بەختیار دەیكات دووڕووییەو دوورە لە مۆڕاڵی سیاسی" ئەمە وتەی بابەكر دڕەیی یەكێك لە دامەزرێنەرانی بزوتنەوەی گۆڕان‌و كۆمپانیای وشەیە لەبارەی دواین كتێبی مەلا بەختیار كە تێیدا چەندین ڕووداوی هەستیارو تاوان‌و كوشتنی قۆناغێكی مێژوو لەسەر نەوشیروان مستەفا تاپۆ دەكات.\nبابەكر دڕەیی، یەكێك لە كاراكتەرە دیارەكانی ئاڵای شۆڕش‌و هاوخەباتی ئەودەمی مەلا بەختیار بووە‌و لە دیارترین كەسەكانی ئەو قۆناغەیە كە لە ژیاندا مابێت‌و خاوەنی قەڵەم‌و نووسین بێت، ئەو لەم چاوپێكەوتنەیدا لەگەڵ پەرەگراف ڕەخنەی تووند لە مەلا بەختیار دەگرێت لەبارەی نوێترین كتێب‌و گفتوگۆی لە كەناڵی ڕووداو.\nدڕەیی دەڵێت "ئەگەر ئەو ڕووداوانەی ناو كۆمەڵە دراسە بكرێن بەو مەبەستەی نەوشیروان مستەفای پێ بشكێنرێ بێسوودەو شتیوا ناكرێت، نەوشیروان مستەفا كەسایەتییەكی گەورەی مێژوییەو ڕۆڵێكی زۆر گەورەی بینیوەو بەم شتانە ناشكێنرێ، لە تابلۆ گەورەكەی میللەتی كورددا پیاوێكی زۆر قامەت باڵاو گەورەیە".\nگفتوگۆكەی پەرەگراف لەگەڵ بابەكر دڕەیی لەبارەی وردەكاریی گێڕانەوەكانی كتێبەكەی مەلا بەختیار نییە بەوپێیەی هێشتا كتێبەكە نەكەوتووەتە بەردەستی خوێنەران، بەڵام لە چاوپێكەوتنەكەی مەلا بەختیار لەگەڵ كەناڵی ڕووداو ناوەڕۆكی كتێبەكە خرایە ڕوو كە وا دەردەكەوێت تێیدا نەوشیروان مستەفا بە ئامانج گیراوە.\n"جوان نییە بۆ كاك بەختیار، دەیەوێت سوودی ناڕەوا لە مێژوو وەربگرێت‌و دووڕووییە وەختێك بەرامبەرەكەت كۆچی كردووە تۆ بە چەكی تازەوە بەرامبەر كەسێك كە چەكی نەماوەو هەر خۆیشی نەماوە پەلاماری بدەیت، ئەمەیە كە من زۆر ڕەخنەم لێی هەیەو قابیلی قبوڵ نییە بۆ هیچ كەسێكمان، چونكە كاك نەوشیروان كەسایەتییەكی مێژووییەو جگە لەوەی سەرۆكی حیزبەكەی من بووەو خۆشەویستەو گەورەیە، وەك كەسایەتییەكی گەورەی كوردیش پێویستە نەشكێنرێن" بابەكر دڕەیی وادەڵێت.\nدڕەیی باسلەوە دەكات، ڕووداوەكان ئەگەر وەكو مێژوو باس بكرێن ئاساییە، بەڵام ئەگەر سیاسییەكان وەكو سیاسەت‌و بۆ سوودی ئەمڕۆ باسیان بكەن بە شتێكی ئاسایی نابینرێت، "هەموو شتێك هۆیەكی هەیە، مەلا بەختیار ئێستا بۆ وادەكات؟ بۆ ئەم پرسانە دەوروژێنرێن؟ بۆ شكانی كاك نەوشیروان‌و خۆ بە قارەمان كردن، ئەگەر ئەمانە نییە دەبێت مێژوونووس باسیان بكات، مەلا بەختیار وەكو سیاسەت باسی دەكات بۆئەوەی بڵێت من بێتاوان بووم‌و قارەمان بووم‌و خەڵكانی تر موجریم‌و تاوانبارن".\n"كە تۆ دێیت لەسەر تەلەفزیۆن باسی دەكەیت‌و دەیكەیتە ڕووداوێكی سیاسی، منیش تێوەدەگلێنی‌و خەڵكی تریش دێتەقسە، فەزای سیاسی وڵاتەكە تێكدەدەیت لەسەر شتێك كە تێپەڕیوەو بایەخی نەماوە. دەبێت ڕق‌و كینەیەكی هەبێت، بێگومان ڕقە بەرامبەر كاك نەوشیروان‌و مام جەلال بۆیە باسدەكرێنەوە".\nبابەكر دڕەیی لە ناڕازییەكانی ناو كۆمەڵەی ڕەنجدەران بووەو كاتێك ساڵی 1985 ئاڵای شۆڕش دروست دەكرێت پەیوەندیی بە ڕیزەكانیانەوە دەكات‌و تا یەكەم كۆنفرانس لە 1992 دەمێنێتەوە، لەو كۆنفرانسەدا لەسەر ئەوەی مەلا بەختیار ئامادە نەبووە داوای لێبوردن بكات لەوەی لە زیندانی یەكێتی دانپێدانانی نووسیوە لەسەر هاوڕێكانی‌و ئاڵای شۆڕشی بە هەڵە لە قەڵەم داوە، بابەكر دڕەیی كۆنفرانس‌و حیزبەكەش جێدەهێڵێت.\nلە سەرەتاكانی دامەزراندنی ئاڵای شۆڕش(ئاش) لەناو ڕیزەكانی كۆمەڵەی ڕەنجدەران‌و یەكێتیدا، یەكێتی پێیان دەزانێت‌و سەركردەكانی ئاش دەستگیر دەكات لەناویاندا مەلا بەختیار لە كۆتایی ساڵی 1985 تا ناوەڕاستی 1989 لە زیندانی یەكێتی دەمێنێتەوە، مەلا بەختیار ڕەخنەی تووندی لە مامەڵەی یەكێتی لەگەڵ ئاش هەیەو ئەوەش بە نەوشیروان مستەفاوە گرێ دەدات.\nبابەكر دڕەیی دەڵێت "هەڵە هەبووە، كاك مەلا بەختیار ماوەیەكی زۆر لەناو كۆمەڵەدا كەسێكی دیار بووە وەك ئەوانی تر، قسەكە ئەوەیە ئەوەی ڕوویدا بۆ گرتنی كاك بەختیار ڕەوابوو یان نا؟ من ئێستاش ناتوانم بڕیاری لێبدەم‌و ئاسان نییە، حیزبەكە حیزبێكی چەكداریی بووەو لە شاخ بووە، لە حیزبێكی چەكداریدا كەسێك لادان بكات‌و بیەوێت ئینشیقاق بكات چی لێدەكەیت؟ ئاسان نییە بڵێی نەوشیروان مستەفا تاوانبارە، چونكە تۆ جوڵانەوە چەكدارییەكە تێكدەدەیت كە شۆڕش دەكات بەرامبەر حكومەتی بەعس".\nدڕەیی پێیوایە مەلا بەختیار باش ناكات ئەو مێژووە بكاتە ڕووداوێكی سیاسی‌و هەڵی بداتەوە، ئاڵای شۆڕش بووە بە حیزبێكی جاواز و جیابووەتەوە لە یەكێتی‌و بارەگای جیای هەبووە، "حیزبێك لە حیزبێك جیابێتەوە كێشەو ململانێ دروست دەبێت، لەو دۆخەدا برادەرانی ئێمە كوژرابن یان شەهید بووبن بێگومان ناخۆشە، بەڵام بۆ كاك نەوشیروان بووە بە تەنیا؟ بۆ یەكێتی هەمووی نەبووە؟ زۆر كەس هەبووە لەناو یەكێتی زۆر لە كاك نەوشیروان تووندتربووە بەرامبەر بە ئاڵای شۆڕش‌و هەندێكیان خۆیان دان بەوەدا دەنێن، لە شەڕدا خۆ حەڵوا بەخشینەوە نییەو شەهیدەكانی ئاڵای شۆڕش هەروەكو شەهدانی دیكەی شەڕی براكوژییە".\nبابەكر دڕەیی: بۆئەوەی مەلا بەختیار گوێی لێبێت\nلە گفتوگۆكەی لەگەڵ پەرەگراف، بابەكر دڕەیی ڕەخنەی لە كەناڵی ڕووداو گرت‌و نیشانەی پرسیاری خستەسەر بەرنامەكەی لەگەڵ مەلا بەختیار، دڕەیی ڕەخنەی لە پرسیارەكانی ڕەنج سەنگاوی نییە، بەڵام دەڵێت "ئەوەی ڕووداو ئامادەیە دەرفەت بە مەلا بەختیار بدات لەسەر ئەم بابەتە قسە بكات جێگای پرسیارە، بۆ ئەم بابەتانە دەوروژێنن ئایا ئێستا دۆخی كوردستان یان مەلا بەختیار خۆی یان گۆڕان‌و كاك نەوشیروان هی ئەوەیە تۆ ئەم پرسانە بوروژێنیت، من لەوە زۆر گومانم هەیەو ئاسایی نایبینم، هەمووی جێگای پرسیارە ئەم بەرنامەیە".\nبابەكر دڕەیی دەڵێت "بۆ ئەوەی مەلا بەختیار گوێی لێ بێ‌و بیبیستێتەوە، كتێبێك هەیە بەناوی ئەنتی دۆرینگ كە ئەنگلس نووسیویەتی دژی دۆرینگ(هەردوكیان فەیلەسوفی ئەڵمانین)، كاتێك چاپی دووەمی كتێبەكەی دەكاتەوە ئەنگلس دەڵێت، من دەمویست هەندێك شت بگۆڕم بەڵام من ئەوە ناكەم چونكە بەرامبەرەكەم مردووە، من دەستكاری ناكەم هەرچەند شتی تازەشم لابوو بیڵێم. كاك بەختیار ئەمە باش دەزانێ‌و ئەمە كتێبێكی مەشهورە، لەبەرئەوە گرتنی شمشێر بۆ كەسێك كە مردووە دوورە لە مۆڕاڵی سیاسی".\nمەلا بەختیار لە ڕووداو یەكێك لەو بابەتانەی باسی كردو دیاربوو تا ئێستاش كاریگەریی لەسەری هەیە، ئەوەیە گوایە نەوشیروان مستەفا لە دژی ئەو كاریكردووە لە كۆنفرانسەكانی كۆمەڵەدا تا دەرنەچێت بۆ ئەندامی سەركردایەتی، بابەكر دڕەیی لەوبارەیەوە دەڵێت "بەداخەوە مەلا بەختیار ئەو ڕق‌و كینەیەی تێنەپەڕاندووە، ئێ مەلا بەختیار خۆیشی لە كۆنفرانسی ئاڵای شۆڕش لە 1992 ئەوەی كردووە، من نامەوێت بڵێم بەرامبەر بە خودی من، بەرامبەر ئێمەش كردوویەتی‌و هەوڵیدا هاوڕێ دڵسۆزەكانی خۆی دەرنەچن".\nوەك بابەكر دڕەیی دەیگێڕێتەوە، لە شوباتی 1992 لە سلێمانی كۆنفرانسی یەكەمی ئاڵای شۆڕش بە بەشداریی زیاتر لە 100 كەس بەستراوە، لیژنەیەك دروست كراوە لەبارەی دانپێدانان‌و دۆخی مەلا بەختیار لە زیندانی یەكێتی، لیژنەكە 9 كەس بوون‌و یەكێكیان بابەكر دڕەیی بووە، لیژنەكە چەند ڕۆژێك گفتوگۆی كردو كۆنفرانس دواكەوتووە لەسەر ئەو پرسە.\n"لە كۆتاییدا من تووند بووم‌و ڕام وابوو دەبێت لەبەردەم كۆنفرانسدا داوای لێبوردن بكات، چونكە كاك بەختیار خۆی دەزانێت دانپێدانانی هەیە لەسەر هاوڕێكانی‌و بە خەتی خۆی كە ئەوە هاوڕێكانی تووشی كێشە كردو هەندێكیان گیران‌و هەندێكیان ڕایان كرد، هەندێك پێیانوابوو ئەو قارەمانەو لێیدراوەو ئازار دراوە، من سووربووم كە دەبێت بڵێت من هەڵەبووم لەو دانپێدانانە، لیژنەكە نەگەیشتە ئەنجام، كە كۆنفرانس دەستی پێكرد بۆ هەڵبژادنی سەركردایەتی(ئەمە بە ڤیدیۆ هەیەو تۆمار كراوە) وتم من بەجێی دەهێڵم‌و لەم حیزبە ئیش ناكەم كە مەلا بەختیار ببێت بە سەركردایەتی‌و ئامادە نییە دان بە هەڵەكەی خۆیدا بنێت" بابەكر دڕەیی وادەڵێت.\nلەگەڵ گێڕانەوەی ئەو ڕووداوەدا، دڕەیی دەڵێت "ئێستا من ئەمە بكەمە سیاسەت‌و هەراو هۆریا‌و بڵێم وای كردووەو من وام وتووە، ئەمە خۆش نییەو لە سیاقی مێژوویدا دەبێت باس بكرێت، ئەمە خێری چییە بۆ كۆمەڵگە من بڵێم وام بە مەلا بەختیار وتووە".\nبابەكر دڕەیی پێیوایە، گرنگ هەڵوێستی مرۆڤەكانە لەبارەی دادپەروەریی‌و ئازادی، "نەوشیروان مستەفا هەڵوێستێكی تووندی هەبووە بەارمبەر گەندەڵكاران‌و ناعەدالەتی، هەندێك شتی بچوك ڕوویانداوە لە شاخ، ناكرێت ئێستا بە چاوی كەسێك كە خۆی بووەتە قوربانی‌و خۆی لەناو ڕووداوەكاندا بووە تەماشا بكرێت، ناكرێت تۆ تەرازووی ئێستا بكەیت بە قیاس بۆ ئەوكاتە".


کات بە فێڕۆدان بۆ ئەمریکا خۆشە/ بەڵێنەکان نابێ ناهاوسەنگ بن - Mehr News Agency\nAP ١٣٩٩ Bahman ٢٠ ٠٨:٢٢\nNews Code 35926\nسادق کوشکی لە وتووێژ لە گەڵ هەواڵنێری مێهر وتی: لە بەرانبەر ڕێککەوتنی ناڤۆکی باشترین کار، ناسینی ڕاستییەکانە و دەبێ ئەوە هەڵسەنگێنین گەر هەموو لایەنەکان لە سەر بەڵێنی خۆیان ڕاوەستن، دەستکەوتی بەرجام یان ڕێککەوتنی ئەتۆمی بۆ ئێمە چی دەبێت.\nئەو وتیشی: گەر هەموو لایەنەکان بەڵێنەکانیان جێبەجێ بکەن، دیسانەوە ناهاوسەنگییەک هەیە چونکوو لە پێشەکی ئەو ڕێککەوتنەدا نووسراوە جێبەجێ کردنی بەڵێنەکان بۆ پێنج کۆ یەک پێویست نییە بەڵام بۆ ئێران پێویستە و جێبەجێ نەکردنی بەڵێنەکان لە لایەن ئێرانەوە دەبێتە هۆی بەڕێوە بردنی میکانیزمی ماشە دژی وڵاتەکەمان.\nناوبراو پێی وایە بە دۆخێکی وەهاوە چوونە دەرەوە لەم رێککەوتنە بۆ ئێران باشترین ڕێگایە و دەڵێ: ئەو کەسانەی باسی گەڕانەوە بۆ بەرجام دەکەن یان لەو ناهاوسەنگییە تۆقێنەرە ئاگادار نین یان دەیانەوێت وڵات بخەنە دۆخێکی مەترسیدارەوە. گەر لە ڕێککەوتنێکدا جێبەجێ کردنی بەڵێنەکان بۆ هەندێ لایەن بە کەیفی خۆیان بێت، بەڵام تەنیا لایەنێک ناچار بکرێت جێبەجێ بکات و هەر بەوەشەوە بیەوێ تێیدا بمێنێتەوە جێگای سەرسووڕمانە.


یەکێتی بە نیازە رێبوار تاڵەبانی لە پۆستەکەی لابدات\n28 March 2018 09:46\nیەکێتیی نیشتمانیی کوردستان دەیەوێ لە ڕێگەی ئەنجومەنی پارێزگای کەرکووکەوە، سەرۆکی ئەنجومەنەکە، رێبوار تاڵەبانی لە پۆستەکەی لابدات و لە شوێنی ئەودا جەمال مەولوود باپیر بکاتە سەرۆکی ئەنجومەنی پارێزگای کەرکووک، بەڵام سەرۆکی ئەنجومەنی پارێزگای کەرکووک ئاماژە بەوە دەدات، ئەو کارە پێچەوانەی پەیڕەوی ئەنجومەنە و ھەر خۆی بە سەرۆکی شەرعیی ئەنجومەنەکە دەمێنێتەوە.\nلیستی یەکێتی لە ئەنجومەنی پارێزگای کەرکووک داوای لە لیستە جیاوازەکانی ناو ئەنجومەنەکە کردووە بەشداری لە کۆبوونەوەی دوێنێ سێشەممە، رێککەوتی 27-03-2018دا بکەن، کە ئامانج لێی ئەکتیڤکردنەوەی ئەنجومەنی پارێزگای کەرکووکە بە سەرۆکایەتیی بەتەمەنترین ئەندامی ئەنجومەنەکە (جەمال مەولوود باپیر) وەک کۆدەتایەک بەسەر سەرۆکی شەرعیی ئەو ئەنجومەنەدا.\nجەمال مەولوود باپیر، پێشتر ئەندامی حزبی شیوعی بووە، بەڵام بەھۆی لادان لە پرەنسیپەکانی ئەو حزبە، حزبی شیوعی بە فەرمی بەریبوونی خۆی لەو ئەندامەی راگەیاندووە. ئەویش ساڵێک پێش ئێستا لای خۆیەوە رای گەیاندووە کە ئەوان سەر بە (یەکێتیی نیشتمانیی کوردستان)ن و کار بۆ ئەو حزبە دەکەن.\nلە رۆژی 28-11ی 2017 یەکێتی دوای خیانەتەکەی گرووپی 16ی ئۆکتۆبەر لە کەرکووک، جەمال مەولوودی لە کۆبوونەوەیەکی ئەنجومەنەکە، کە تەنیا ئەندامانی یەکێتی و عەرەب و تورکمانەکان ئامادە بوون، سەرپشک کردووە بۆ بەڕێوەبردنی کاروبارە کارگێڕی و داراییەکانی ئەنجومەنی پارێزگای کەرکووک، ئێستاش دەیەوێ لە کۆبوونەوەی ئەمڕۆدا بە دەنگدانی ژمارەی ئەندامانی ئامادەبووی ئەنجومەنەکە، لە شوێنی ڕێبوار تاڵەبانی، سەرۆکی ئەنجومەنی پارێزگای کەرکووکی دایبنێت، کە ئێستا بەھۆی خیانەتی 16ی ئۆکتۆبەری کەرکووکەوە ژیانی ھێناوەتە شاری ھەولێر.\nجەمال مەولوود، ئەندامی یەکێتی لە ئەنجومەنی پارێزگای کەرکووک، رایگەیاند، داوایان کردووە لە ڕێبوار تاڵەبانی خۆی بگەڕێتەوە کەرکووک و سەرۆکایەتیی کۆبوونەوەکانی ئەنجومەن بکات، بەڵام لە دۆخێکدا ئەگەر نەگەڕێتەوە، ئەوە ناچارن کۆبوونەوە بکەن و سەرپەرشتی کۆبوونەوەکەش ئەو دەبێت، گوتیشی: “لە ئەنجومەنی وەزیرانی عێراقەوە نووسراومان بۆ ھاتووە کە دەڵێت بە زووترین کات ئەنجومەنەکە ئەکتیڤ بکەنەوە”.\nھاوکات، جەمال مەولوود، ئاماژەی بەوەش دا، ئەنجومەنی وەزیرانی عێراق ئەوی وەکوو بەتەمەنترین ئەندام بۆ سەرۆکایەتیی ئەنجومەنەکە دەستنیشان کردووە، گوتی: ”داوامان لە ھەموو حزبەکان بە پارتی و یەکگرتووشەوە کردووە کە بێن لە کۆبوونەوەکە دابنیشن، پەیوەندی بە رێبوار تاڵەبانی کراوە بۆ گەڕانەوەی، بەڵام ئەگەر ھەر نەھات ناچارین رێگەی دووەم بەکار بھێنین”.\nمحەمەد کەمال، سەرۆکی فراکسیۆنی پارتی لە ئەنجومەنی پارێزگای کەرکووک،لەم بارەیەوە رایگەیاند، ئەو کارەیان پێ ناکرێت، چونکە کارێکی نایاساییە، گوتیشی: “تەنیا دەتوانن بۆ یەک کۆبوونەوە نیو سەعات ئەوە بکەن، کە جەمال مەولوود، سەرۆکایەتیی کۆبوونەوەکە بکات، بەڵام لە رووی یاساییەوە زیاتریان بۆ ناکرێت، ئەوەش لە دۆخێکدا دەکرێت ئەگەر رێژەی یاسایی ئەندامانی ئەنجومەن کە دەبێت 21 کەس بن ئامادە بن، ئەگەر نا ھیچ ڕێگەی دیکەی یاسایی نییە کە بەتەمەنترین ئەندام کە جەمال مەولوودە بکات بە سەرۆکی ئەنجومەنەکە”.\nئاماژەی بەوەش دا، ئەوان لە کەرکووک نین و بەو ھۆیەوە ھیچ داوایەکی وەھایان لێ نەکراوە کە بەشداری لەو کۆبوونەوەیەدا بکەن، گوتی: “نامەی برادەرانی یەکێتی بۆ ئامادەبوونمان بۆ ئەو کۆبوونەوەیە بۆ نەھاتووە، چونکە ئێمە لەوێ نین”.\nلای خۆشیانەوە، ڕێبوار تاڵەبانی، سەرۆکی ئەنجومەنی پارێزگای کەرکووک رایگەیاند، لە ھیچ کەناڵێکەوە بۆ ئامادەبوونیان لەو کۆبوونەوەیە ئاگەدار نەکراوەتەوە، گوتیشی: “ئەو کارە پێچەوانەی پەیڕەوی ناوخۆی ئەنجومەنی پارێزگای کەرکووکە، کە لە یاسای 21 و 71دا ئەوە ڕێگەی پێ نەدراوە، ئەگەر ئەو کارە بکەن ھەڵەیەکی گەورەی دەستووری و نایاسایی دەکەن”.\nئاماژەی بەوەش دا، ئەگەر ئەوە بشکرێت ھەر ئەوان وەکوو سەرۆکی ئەنجومەنی پارێزگای کەرکووک دەمێننەوە.


کۆدی هەواڵ: 2865\nڕێکەوتی بڵاوکردنەوە: 14:45 - 2021/07/26\nبەپێی هەواڵی کوردپرێس، بەرپرسانی کوردی سووریا لە ئەمساڵدا دووجار لەگەڵ بەرپرسانی باڵای فەرەنسا لەوان ئیمانۆئێل ماکرۆن سەرۆکی فەرەنسا کۆ بوونەتەوە. کۆشکی ئێلیزە لە بەیاننامەیێکدا کە پاش سەردانی ئەمدواییەی شاندی بەڕێوەبەرایەتیی خۆسەری باکووری سووریا بۆ فەرەنسا بڵاوی کردەوە باسی لەوە کرد کە سەرۆکی فەرەنسا سوپاسی بوێریی کوردەکانی سووریای کردووە لەشەڕی داعشدا و باسی لە درێژەی پشتگیرییەکانی پاریش کردووە.\nئەمەش لە حاڵێکدایە کە وەزیری دەروەی ڕووسیا لەسەرتای ئەم مانگەدا جارێکی دیکە داوای لە کوردانی سووریا کرد دەست لە هاوکاریی ئەمریکا هەڵبگرن و بۆ لای حکوومەتی ناوەندیی سووریا بگەڕێنەوە.\nگۆڤاری ئینتڵیجێنت ئۆنلاین لە ڕاپۆرتێکدا کە لەسەر ئەم بابەتە بڵاوی کردەوە باسی لەوە کردووە کە گوشارەکانی ڕووسیا بۆ سەر کوردەکانی سووریا بۆ ڕێککەوتن لەگەڵ حکوومەتی سووریا و ڕادەست کردنی ناوچەکانی ژێر دەسەڵاتیان زیادی کردووە.\nگۆڤارەکە باسی لەوەش کردووە کوردەکان لەژێزر گوشاری ڕووسیادان بۆیەش بەرپرسانی کورد بۆ بە فەرمی ناسینی ئیدارەکەیان هانایان بۆ کۆمەڵگای نێونەتەوەیی بردووە.\nگۆڤاری ئینتڵیجێنت ئۆنلاین بای لە هیوای فراوانی کوردەکانی سووریا کردووە مەکرۆن سەرۆکی فەرەنسا و جەختی لەوە کردۆتەوە فەرەنسا دەتوانێت تەنها پشتگیریێکی سەمبۆلیک لە کوردانی سووریا بکات و کارێکی دیکەشی بۆ ناکرێت.


مانگى ڕەمەزان: مانگى بەخشين و خێرو چاكەيە :: ماڵپه‌ڕی فه‌رمووده\nمانگى ڕەمەزان: مانگى بەخشين و خێرو چاكەيە\nمانگى ڕەمەزان: مانگى بەخشين و خێرو چاكەيە؛؛\nبێگومان مانگى پيرۆزى ڕەمەزان ئەومانگەيە كە هەموو چاكەو خێرو صەدەقەيەكى تێدا گەورەترە لەلاى خواى گەورە، بۆيە جێگاى ئەوەيە لەومانگەدا زياتر لەجاران ببەخشين لەو ماڵو داراييەى خواى گەورە پێى داوين، چونكە بێگومان صەدەقەو بەخشين لەمانگى ڕەمەزاندا ئەجرى زياترە، ئەنەسى كوڕى ماليك دەفەرموێت:پرسيار كرا لە پێغەمبەر صلى اللەعليەوسلم چ صەدەقەيەك گەورەترە؟ فەرمووى:(صَدَقَةٌ فِى رَمَضانَ » أخرجه الترمذى رقم 663)واتە: واتە صەدەقەيەك لەمانگى ڕەمەزاندا،\nهندێك فەرموودە زانان ئەم فەرموودەيان بەلاواز داناوە وەك ايمامى البانى ڕەحمەتى خواى لێبێ.\n* _ بەڵام ئەوەى ئەم بابەتە بەهێزتردەكات كەصەدەقەى ڕەمەزان گەورەترە ئەوەيە كەپێغەمبەرى خوا صلى اللەعليەوسلم دەفەرموێت:(مَنْ أَفْطَرَ صَائِمًا كَانَ لَهُ مِثْلُ أَجْرِهِ، مِنْ غَىْرِ أَنْ يَنْتَقِصَ مِنْ أَجْرِهِ شَىْئًا) "واتە:هەركەسێ فتار بەڕۆژيەوانێك بكاتەوە ئەوە وەكو ئەو پاداشتى بۆهەيە لەڕۆژيەكەيدا بێ ئەوەى هيچ لەپاداشتى ڕۆژووى ڕۆژيەوانەكە كەم بكاتەوە.\n* _ وە پێغەمبەرى خوا لەهەمووخەڵكى زياتر دەست كراوە و سەخى تر بووە بەتايبەتيش كاتێك دەگەيشتە مانگى ڕەمەزان. ابن عباس دەفەرموێت: أن رَسُول اللَّهِ صلى الله عليه وسلم (كَانَ أَجْؤدَ النَّاسِ بِالْخَىْرِ وكَانَ أَجْؤدَ مَا يَكُونُ فى شَهْرِ رَمَةَزانَ). صحيح البخارى برقم (4997)\n* _ وەلەڕيوايەتێكى تردا هاتووە دەفەرموێت: كەمانگى ڕەمەزان هات هەمووشەوێك تاڕەمەزان كۆتاييدێت فريشتەيەك بانگەوازدەكات و دەڵێت:( يَا بَاغِىَ الْخَىْرِ أَبْشِرْ، يَا بَاغِىَ الشَّرِّ أَقْصِ).رقم: 759 فى صحيح الجامع .واتە:: ئەى خێرخوازان موژدەبێ لێتان، ئەى خەرابەكارو شەڕخوازان وازبهێنن،\n* _ هندێ لەبەرهەمە گرينگەكانى بەخشين لەپێناوى خوادا\n1 _ هەرگيز ماڵ كەم نابيتەوە بەبەخشين بەڵكو خواى گەورە بەهۆى بەخشينەوە پڕى دەكات لەبەرەكەت، پێغەمبەر صلى اللەعليەوسلم دەفەرموێت:(مَا نَقَصَتْ صَدَقَةٌ مِنْ مَالٍ).. أخرجه مسلم(2588) واتە:بەخشين و خێركردن لەماڵ كەم ناكاتەوە.\n__ لەڕيوايەتێكى تردا هاتووە پێغەمبەر دەفەرموێت:سێ شت هەيە سوێنديان لەسەردەخۆم، يەكێك لەوان دەفەرموێت: هەرگيز ماڵ كەم نابێتەوە بەبەخشين لەپێناوى خوا.\n* _ هەتا مرۆڤ زيتر ببەخشێت خواى گەورە زياترى پێ دەبەخشێت، پێغەمبەر صلى اللەعليەوسلم دەفەرموێت: (يَقُولُ اللَّهُ : يَا ابْنَ آدَمَ ، أَنْفِقْ أُنْفِقْ عَلَىْك).رواه البخارى(4684) واتة:خواى (تبارك وتعالى)دەفەرموێت: ئەى نەوەى ئادەم ببەخشە منيش پێت دەبەخشم.\n_ كەواتا بابزانين ئەوبيرۆكەيەى پێى وايە ماڵ كەم دەبێتەوە بەبەخشين لەشەيتانەوەيە، خواى گەورە دەفەرموێت: (الشَّىْطَانُ يَعِدُكُمُ الْفَقْرَ)..(268)البقرة.\n2 _ فريشتەكان هەموو ڕۆژێ دووعادەكەن بۆئەوكەسانەى لەپێناوى خوادەبەخشن، پێغەمبەر صلى اللەعليەوسلم دەفەرموێت:(مَا مِنْ يَوْمٍ ىُصْبحُ فِيهِ العِبَادُ إلاَّ ويَنْزِلُ فِيهِ مَلَكَان فيقولُ أحدهما : اللَّهُمّ أَعْطِ مُنْفِقاً خَلَفاً ويقول الآخَرُ : اللَّهُمَّ أعْطِ مُمْسِكاً تَلَفاً) .صحيح البخارى (1442) واتە: هيچ ڕۆژێك نييە كەبەندەكان بەيانى تێدا بكەنەوە ئيللا دووفريشتە دادەبەزنە خوارەوە يەكێكيان دەڵێت:خوايە ئەوەى دەبەخشێ بۆى لەجێگا دابنێوە، فريشتەى تريشيان دەڵێت: خوايە ئەوەى دەست دەگرێتەوە لەماڵ بەخشين و ناى بەخشێت ماڵەكەى لەنێوبەريت و بيفەوتێنى.\n3 _ دەبێتە هۆى پارێز راو بوونمان لەئاگرى دۆزەخ هەتا ئەگەر بەخشينەكە كەميش بێت،\nپێغەمبەر صلى اللە عليە وسلم دەفەرموێت: (اتَّقُوا النَّارَ ولَوْ بِشِقِّ تَمْرَةٍ) .رواه البخارى فى صحيحه(1/376) واتە: خۆت بپارێزە لەئاگرى دۆزەخ ئەگەر بەلەتێكێك خورماش بێت.\n4 _ يەكێكە لەباشترين كردەوەكانى ئيسلامەتى\nعبداللەى كوڕى عەمڕى كوڕى عاص دەڵێت:پياوێك پرسيارى كردلەپێغەمبەرى خوا فەرمووى: كام شت لەئيسلامەتيدا زۆر خێر ترە؟ پێغەمبەر صلى اللەعليەوسلم فەرمووى:( تُطْعِمُ الطَّعَامَ، وتَقْرَأُ السَّلامَ عَلَى مَنْ عَرَفْتَ ومَنْ لَمْ تَعْرِفْ ). أخرجه البخارى برقم (7154).واتە: خواردن ببەخشى بەهەژاران، وە سەلام بكەى لەوانەى كەدەيان ناسى و نايان ناسى.\n5 _ ئەبێتە هۆى دەربازبوون لە تاڵى و گەرمى و ناخۆشيەكانى قيامەت، چونكە لەوڕۆژەدا ئەوەندە گەرمە هەيانە هەتا گوێزينگى هەيانە هەتا چۆكەكانى هەيانە هەتا ناوكى هەيانە هەتا چەناگەى لەناو ئارەقيدا غەرق دەبێت!!!!! پێغەمبەرى خوا دەفەرموێت: حەوت دەستە هەن خواى گەورە لەڕۆژى قيامەتدا دەيان باتە ژێر سێبەرى عەرشى خۆى، يەكێك لەوان بريتيە لە ( رَجُلٌ تَصَدَّقَ بِصَدَقَةٍ فَأَخْفَاهَا حَتَّى لا تَعلم شِمَالُه ما تُنْفِقُ يَمِينُه ) "پياوێك خێرێك بكات و بيشارێتەوە بەشێوەيەك دەستى ەەپى نەزانێت دەستى ڕاستى ەى بەخشيوە. واتە زۆر بەنهێنى و دوور لەهەموو ڕياييەك بەخشيبێتى.\n6 _ ئەبێتە هۆى پلە بەرزى و چوونە بەهەشت\nئەبو هوڕەيڕە دەڵێت:ڕۆژێژێكيا پێغەمبەريخواصلى اللەعليەوسلم فەرمووى: كێ ئەمڕۆلەئێوە بەڕۆژييە؟ ئەبوبەكرفەرمووى: من ئەى پێغەمبەرى خوا، فەرمووى: كێ لەئێوە ئەمڕۆ شوێنى جەنازەيەك كەوتوە ؟ ئەبووبەكرفەرمووى من ئەى پێغەمبەريخوا، فەرمووى: كێ لەئێوە ئەمڕۆ خواردنى بەهەژارێك داوە؟ ئەبووبەكرفەرمووى من ئەى پێغەمبەريخوا، فەرمووى: كێ ئەمڕۆ لەئێوە سەردانى نەخۆشێكى كردووە؟ ئەبوبەكر فەرمووى من ئەى پێغەمبەرى خوا، پێغەمبەرى خوا فەرمووى«مَا اجْتَمَعْنَ فِى امْرِئٍ إِلاَّ دَخَلَ الْجَنَّةَ ».رَواهُ مُسْلِمٌ.واتە: ئەوكارانە لەهەر كەسێكدا كۆببنەوە ئيللا دەچێتەبەهەشت.\nهەتا لەدونياماوين بابەخشين لەپێناوى خوا چونكە چاكترين زەخيرەو دەست مايەيە بۆقيامەت، مرۆڤ لەدونيادا هەمووشتێ لەدەست دەدات و لەدەستى دەڕوات تەنيا ئەوەيان نەبێت كەكردوويەتى بەخێرو لەپێشدا بەڕێى كردووە بۆقيامەت،\n* _ عائيشە خوالێى ڕازيبێ دەڵێت:ڕۆژێكيان مەڕێكمان سەر بڕيبوو زۆربەمان كردبوو بەخێر تەنيا ڕانێكى نەبێت، لەوكاتەدا پێغەمبەر هات گوتى: چ لەمەڕەكە ماوەتەوە؟ دەڵێ گوتم: ئەى پێغەمبەرى خوا ( مَا بَقِىَ مِنْهَا إِلاَّ كَتِفُهَا) . هيچى نەماوەتەوە تەنيا ڕانێكى نەبێت، پێغەمبەرخوا فەرمووى:( بَقِىَ كُلُّهَا غَىْرَ كَتِفِهَا). رواه الترمذى برقم 2470) واتە: كەواتا هەمووى ماوەتەوە تەنيا ڕانەكەى نەبێت. چونكە مرۆڤ تەنيا ئەوەى بۆدەمێنێتەوە كەبەخشيويەتى لەدونيا نەوەك ئەوەى سەرفى كردووە يان لەبەردەستى دايە!\n* _ مرۆڤ هەر صەدەقەو خێرێك بكات بۆخۆيەتى چونكە لەقيامەت پاداشتى گەورەترى لەبەرامبە دەست دەكەوێت، خواى گەورە دەفەرموێت:ومَا تُنْفِقُوا مِنْ خَىْرٍ فَلآَنْفُسِكُمْ.. (272)البقرة ( ومَا تُقَدِّمُوا لِأَنْفُسِكُمْ مِنْ خَىْرٍ تَجِدُوهُ عِنْدَ اللَّهِ )..(20)المزمل.\nبەش: بابەتی گشتی + وته‌ی زانایان و دانایان سەردان: ١٢٦٦